
PERSONAJELE 


Romulus Málureanu 

Remus Málureanu 

Coman Botogan 

Nicolae Vătui 

Silviu Totea 

Aurel Dobrică 

Felida Mălureanu (Filica), soţia lui Romulus 
Paulina Orzaru 

Măriuca Sas 

Victoria Dobrică (Tiţa), soţia lui Aurel 
ada + copiii lui Botogan 
Doi-trei figuranti 


Acţiunea se petrece in zilele noastre. 


DECOR UNIC 

Curtea hidrocentralei Runcu 3 are într-însa ceva auster 
şi rece. Aşezat într-o parte a scenei, corpul clădirii 
prezintă două calcane în unghi, din care unul, mai vizibil 
pentru spectatori, alb ca o foaie de hârtie, nu are nici un 
alt accident decât o ferestruică aşezată la înălţime şi o 
scară metalică de incendiu; celălalt, mai puţin la faţă, e 
tăiat de una sau două uşi, ducând la sala turbinelor şi sala 
de comandă, precum şi de câteva ferestre mari care nu 
joacă nici un rol în piesă, decât că accentuează, eventual, 
caracterul grav al locului. In rest, clădirea mai poate fi 
completată lateral cu o aripă pentru birouri, după 
inspiraţia scenografului. 

In partea cealaltă a scenei, pe locul rămas liber, e 

amplasatá, undeva mai ín fund, statia de transformatori, 
cu grilajul respectiv si cu nelipsita táblitá ,Pericol de 
moarte”. lar mai in fatá, nu departe de calcanul alb, se 
iveste un loc neutru, unde dalajul geometric al curtii 
parcá cedeazá naturii spontane dimprejur. Acesta e locul 
principal de joc. El trebuie sá fie dominat de albeata 
zidului — creatie riguroasá umaná — si aderent ín acelasi 
timp, într-un fel, cu sălbăticia poetică a văii. 

Mai e nevoie de un pripon. 

Si asta e tot. 

ACTUL I 


TABLOUL 1 


Curtea hidrocentralei, dimineața. Inginerul Romulus 
Mălureanu e în curte. A intrat un muncitor (figurant) care 
ÎI salută, mormăind ceva. 


Scena 1 


ROMULUS: Bună dimineaţa. 

(Intră o muncitoare, Măriuca Sas.) 

MARIUCA: Bună dimineaţa, tovarăşe Inginer. (Sí trece.) 

ROMULUS: Bună dimineaţa. 

(Intră un muncitor, Totea M. Silviu.) 

TOTEA: ...Neaţa bună! 

ROMULUS: Bună dimineaţa. Azi îmi verificaţi şi clemele. 

TOTEA: Verificăm clemele, strângem flanşele, completăm 
uleiul la reductorul de intensitate... 

ROMULUS: V-a dat cârpe? 

TOTEA: Ne-a dat. Nu ştiu, ajunge-s-or? (Privirea lui 
Romulus spune că nu mai are nimic de adăugat. Totea 
pleacă. Intră un muncitor, Dobrică Aurel.) 


Scena 2 
DOBRICĂ: Noroc bun, tovarăşe inginer. 
ROMULUS: Bună dimineaţa. 
DOBRICĂ (vo/ubi)): Ati venit înaintea mea. Măcar că-s 
sculat de la patru. Ce vroiam să vă rog, tovarăşe 
inginer sâmbătă m-aş lăsa şi eu până în sat, că are 

fráti-ne- meu nuntá; báditule, zice, nu cumva sá lipsesti 
din capul mesei, că pe urmă nu te mai văz în ochi; aşa 
că eu sunt în tura întâi duminică, m-aş schimba pe joi, 
dacă aprobaţi, şi fac toată ziua. 

ROMULUS (nemulţumit): Nu te poţi întoarce până la şase? 

DOBRICA: Deh, cum spuneţi dvs. ... mă întorc. Dar vorba 
aceea: o dată se-nsoară şi frate-meu... dacă a dat 
săptămâna chioară peste el... 

ROMULUS (fără să zâmbească): Ai mai fost la nunta lui... 

DOBRICA: A, era lorgu, ştiu la ce vă referiţi. Asta e 
Costică, e penultimul dintre fraţi, că suntem pai- 
sprezece, după el mai vin un băiat şi două fete. lorgu, 
care e prim-maistru la Făgăraş, de acela vorbiti. Mai am 
înaintea mea, până la el, pe Ştefan, directorul, şi pe 
soru-mea, care e măritată la Cluj cu veterinarul. Se 
adună toţi. Dacă vreţi, mă întorc la şase, ştiţi că n-am 
obiceiul să întârzii. 

ROMULUS: Ba, se mai întâmplă. 

DOBRICA: Rar, tovaráse inginer. Ce să fac, trebuie să-i 
dau o mână de ajutor şi soţiei, că dacă încurcă so- 
cotelile e bucluc. Cu gestiunea nu te joci, mai ales la 
cooperativă. Mai luai şi vaca aia pe lângă noi, că-n sat 
n-am cum o ţine, aleargă şi după ea, când ar fi cazul să 
mă odihnesc. E bună, că mai dă un lapte, o brânză. Le 
mai duc la copii în oraş, nu că n-ar avea, dar e altceva 
de acasă. l-am dat acolo să facă şcoală mai grozavă, 
altfel puteam să-i dau şi-n sat. 

ROMULUS: Nu-i un motiv să-ntărzii de la serviciu. 

DOBRICA: Nu-i, recunosc. Alaltăieri iar mi-a mâncat 
sufletul. Abia apuc să-mi termin casa aia din Galba, o 
duc sl o las acolo, că mal am doi fraţi şi un cumnat care 
pot s-o îngrijească. E soi bun, cred că doamna e 
mulţumită că are lapte gras. Nu v-a spus? 

ROMULUS: Nu mi-a spus. N-am vorbit despre vaci. (Tonul 
pune capăt exuberantei lui Dobrică; se aşterne o 
tăcere.) 

DOBRICĂ: Păi, mă duc şi eu, să dau drumul lui tovarása 
Paulina. 

ROMULUS (cálcándu-si peste inimă): Înţelege-te cu ea, sá 
te schimbe duminică... (Ma; încet.) Să nu lipsesti din 
capul mesei... 


(Intrá un muncitor figurant şi salută.) 


ROMULUS: Bună dimineaţa. Când ajungeţi la reglarea 
separatorilor staţiei de 110 să mă chemaţi şi pe mine. 
(lese un muncitor din tura de noapte de la camera de 
comandă, Coman Botogan.) 

BOTOGAN: Noroc, tovaráse inginer. 

ROMULUS: Bună dimineaţa. În regulă? 

BOTOGAN: Toate maşinile merg. (Si pleacă.) 


Scena 3 


(lese o muncitoare din sala turbinelor, Paulina Orzaru.) 


PAULINA: Vă salut. 

ROMULUS: Bună dimineaţa. (Când să iasă.) Tovarăşă 
Paulina! (Paulina se întoarce.) S-a ivit o problemă 
ciudată; la verificarea registrului pe semestrul trecut 
am găsit o foaie lipsă. Poţi să-mi spui ceva despre asta? 

PAULINA: O foaie lipsă? 

ROMULUS (cu un ton calm şi plin de seriozitate): E un 
lucru care nu s-a mai pomenit la noi. Registrele au file 
numerotate, asa cum ştii. În ziua respectivă, erati în 
tură, dumneata, Costea, care a plecat, şi Dobrică. Cine 
a rupt foaia? 

PAULINA (după o codire): Eu, tovaráse inginer. 

ROMULUS (cu o apăsare insuportabilă a privirii): De ce, 
tovarăşă Paulina? 

PAULINA: Pentru că... am greşit... 

ROMULUS (face o pauză care echivalează cu o sancțiune. 
Apoi spune, cu o voce mai joasă): Registrul e oglinda 
activităţii turbinelor. După ce ne străduim de atâta 
vreme, si am reuşit, să n-avem nici o defectiune, cu un 
personal abia format, dumneata, într-o zi de... 
nestăpânire, rupi o foaie...! Ce e asta? Se putea şterge 
parametrul respectiv şi scrie din nou, corect. Vorbeai cu 
cineva, cu mine, dar nu aşa, să rupi!... De ce nu aveţi 
încă simţul ordinei... o femeie, în special? (Cu o 
gravitate de tăiere a capului.) Ştii cum numesc eu 
gestul dumitale? 

PAULINA (stăpâninau-se): Mă puteţi sancţiona... 

ROMULUS: Nu e vorba de sancţiune, tovarásá Paulina. O 
sanctionare a dumitale e o pată pentru toţi ceilalţi. In 
această unitate nu e îngăduit să avem pete. Nici una. 
Pentru asta mi s-au încredinţat răspunderile. Şi în parte 
am reuşit. Unde ai pus foaia pe care ai rupt-o? 

PAULINA: Am aruncat-o. 

ROMULUS (își reprimă o revoltă mai mare. Murmură ca în 
fața unei monstruozitáti): Ai aruncat-o? (Clatiná din 
cap. Se mulţumeşte să spună) Du-te, te rog, şi te 
odihneşte. (Un muncitor figurant intră grăbit şi salută.) 

ROMULUS (cu vocea de totdeauna): Bună dimineaţa. (Dar 
s-a enervat vizibil şi vrea să intre în clădire.) 


Scena 4 


În această clipă se aude o voce de afară: — Huhu! Şi 
imediat după aceea apare Filica, soția inginerului. venind 
lângă el, prima ei mişcare este să-l imbrátiseze, însă o 
privire a lui o opreşte. 


ROMULUS: Ce s-a întâmplat? 
FILICA: Ceva grav: mi-a fost dor de tine. E voie? Când te- 
ai întors azi noapte? Şi de ce nu m-ai sculat? 

ROMULUS: Nu era cazul sá te scol. M-am întors la două şi 
douăzeci. 

FIUCA: Ai avut o pană? 

ROMULUS: O şedinţă. 

FILICA: Ce mai e prin oraş? 

ROMULUS: În general, bine. 

FELICA: Lume multă? Animaţie? Ai fost? 

ROMULUS: Da. 

FILICA: Şi de ce nu-mi spui? 

ROMULUS: O să avem timp la masă. 

FILICA: Asta înseamnă că e negativ... 

ROMULUS: Chiar dacă ar fi fost pozitiv, tot nu era cazul să 
vii să discutăm aici. 

FILICA: Ai vorbit cu şeful secţiei? (Romulus dá din cap.) Si 
ce zice? 

ROMULUS: N-are nici un loc liber în Valea Runcului. 

FILICA (resemnați): O să merg douăzeci de km până în 
Galba. 

ROMULUS: N-are nici la Galba. 

FILICA (deznádajduitá): Nici unul? Nu s-a transferat 
nimeni? (Romulus nu răspunde.) De ce n-ai vorbit cu 
vicepreşedintele? 

ROMULUS: Am vorbit. 

FILICA: Trebuia să te duci până la regiune! 

ROMULUS (ca/m): Am fost. (Un minut tăcere.) 

FILICA (cu o disperare pe care încearcă s-o acopere): 
Vasăzică, rămân şi anul ăsta pe dinafară. Şi n-au nici un 
post în învăţământ în toată regiunea! 

ROMULUS: Ba da. În alte raioane. 

FILICA: Şi nu se poate face vreun schimb? 

ROMULUS: N-a propus nimeni să schimbe. 

FILICA: Şi dacă m-aş duce în alt raion... (Romulus nu 
răspunde.) Nu spui nimic? 

ROMULUS (cu oarecare căldură): O să discutăm la prânz. 
(Ea îl priveşte ca şi când i-ar spune: îţi vine uşor...) Tot 
nu rezolvăm nimic acum. 

FILICA: M-ai lăsa să plec şi în alt raion? 

ROMULUS: Felicia, la ora două...! 

FILICA: Nu, asta poţi să-mi spui şi acum: M-ai lăsa să plec? 
Te-ai putea lipsi de mine? Spune! 

ROMULUS (după o tăcere de om serios, cumpănit): Nu. 

FILICA (venind aproape de el): Îmi eşti foarte drag! 
(Dezarmati.) Atunci ce facem? Un an întreg, îţi dai 
seama? Incă un an! E imposibil, — îţi dai seama? 

ROMULUS: Imi dau. 

FTLJCA: Nu-ţi dai. Sau poate îţi dai, mai ştiu eu? Ah, 
Doamne, şantierul era paradis: tu lucrai, eu lucram, 
împrejur se mişcau sute de oameni, veneau zeci de 
copii la şcoală... o mie de camioane... De ce s-a 
terminat? 

ROMULUS: Construcţiile se termină de obicei. 

FILICA: Era viată! Şi acum ne-am ales cu matahala asta 
urâcioasă, cu gemoaiele astea de o prăjină şi fără o 
ferestruică prin care să se uite oamenii! Cetatea asta 
pustie, de var, Escurialul ăsta.. Eu am să mor dacă mai 
rămân un an aici. 

ROMULUS: Să sperăm că nu. 

FILICA: Că n-am să mor? Dacă mă rogi frumos. (Brusc.) 
Te-am prins: ai uitat să-mi aduci revistele de modă. 

ROMULUS: Le-am pus în dulap, în raftul de sus. 

FILICA (dezo/ată): Spune-mi, tu nu uiţi niciodată nimic? 

ROMULUS (serios, dar fără să apese): Spre deosebire de 
tine, care uiţi că suntem în curtea hidrocentralei. 

FILICA: Bine, plec... De fapt, venisem pentru altceva. 
(Important.) Să te întreb: ce-ai vrea să mănânci la 
prânz? 

ROMULUS: Felicia, te rog foarte mult! 

FILICA: De ce nu spui şi tu o dată, o singură dată în viaţa 
ta: perişoare cu smântână sau — indiferent ce — cu 
pui? Ti-e asa de greu? Comanzi toată uzina si nu poţi 
comanda un fel de mâncare? 

ROMULUS: Mi-e totuna ce mănânc, crede-mă. 

FILICA: Te cred, din nenorocire. Dar mie nu mi-e tot una 
dacă gátesc pentru un om care ştie ce-i ofer, sau 
pentru unul care nu deosebeşte varza de globul 
pământesc. 

ROMULUS (uşor impacientat): Mi se pare că nu fac 
această confuzie. Acum te rog sá má ierţi, trebuie să te 
las. 


(Filica pleacă fără să spună o vorbă, Romulus priveşte 
după ea cu părere de rău. Îi tremură putin buza. Face un 
pas în direcţia ei, concesie maximă. Ridică mâna s-o 
strige, dar, tot atunci, Filica întoarce capul, zâmbind.) 


FILICA (revenind): Sperai să plâng? Mi-a venit o idee, 

foarte serioasă: pentru o clasă trebuie şapte copii. In 

văgăuna asta nu sunt de vârstă şcolară decât şase 

.ROMULUS: Şi vrei să facem dintr-o dată un copil de şapte 
ani? 

FIUICA (râzând): Vezi că poţi fi şi drăguţ? Nu să-l facem: 
să-l adoptăm. Şi atunci avem numărul legal, se 
deschide o şcoală aici şi am şi eu o ocupaţie! (Văzând 
privirea critică a lui Romulus.) Eu fără ocupaţie nu mai 
pot trăi, înţelege-mă! Adoptăm unul din Galba. Dacă 
Dobrică ăsta nu şi-ar fi dat copiii la oraş... 

ROMULUS: Dacă. Dar, i-a dat. 

FILICA (dupá o logicá personală): Şi din cauza lui Dobricá 
să suferim noi? Prichindeii lui Dobrică să stea la oraş, 
să facă muzică, pictură, să audă, să înveţe, — şi noi?... 

ROMULUS: Felido! 

FILICA: Dar te asigur, dragul meu, că aş avea şi eu încă 
multe de învățat! M-aş perfecționa. Aş urma 
conservatorul de canto, m-aş sui pe scenă, aş simţi că 
mă cheltuiesc pentru ceilalţi oameni! Că interesez pe 
cineva. Aici n-are nimeni nevoie de mine. 

ROMULUS: Cred că te înşeli. 

FILICA: O spui mecanic, dar bine c-o spui, totuşi! (Mai 

îmbunată.) E în regulă, lasă că am sá aleg eu felul de 
mâncare în locul tău. Şi când am să mă fac cântăreaţă 
mare, mare chiar — chiar asa, să nu te miri! — o sá te 
las nemáncat, sac! (Serios.) Vasăzică, nu vrei să 
adoptăm un copil? 

ROMULUS (cu o răbdare forțată): Presupun cá-ti dai 
seama că ceea ce propui e nerealist. 

FILICA (ridicând vocea): Realist era ca atunci, când m-ai 
găsit pe şantier şi m-ai cerut de nevastă, să te gândeşti 
Că... 

ROMULUS (foarte cinstit şi exact): Nu ştiam că voi fi chiar 
eu şeful acestei unităţi. 

FILICA: Şef peste o hală şi zece oameni. 

ROMULUS: Paisprezece. 

FILICA: M-ai numărat şi pe mine? 

ROMULUS (fără efuziune, dar cu atât mai pătrunzător): Pe 
tine te-am numărat odată cu mine. Suntem unul, nu? 
FILICA (îl priveşte cald, el e stânjenit): Când mai mergi în 

oraş? 

ROMULUS (conducând-o spre ieşire): Vrei să-ţi aduc ceva? 

FILICA: Spune drept, te enervez? Cer prea mult? 

ROMULUS: Nu. Dimpotrivă. 

FILICA: Când mai mergi în oraş, şi te întorci, am o 
rugăminte: tropăie niţel mai tare, nu-ţi mai scoate 
pantofii! Scoală-mă: mă bucur asa de mult când vii!... 
(Îi face o bezea şi pleacă, alergând). 


(Romulus rămâne gânditor, privind-o. În timpul ăsta, în 
marginea curții apare un om cu un măgăruş. Priponeşte 


măgăruşul de un stâlp, îi pune înainte o mână de fin. 
Omul se numeşte Nicolae Vătui şi pare cam moale.) 


Scena 5 


VĂTUI: Bună ziua, tovaráse inginer. 

ROMULUS (cu acelaşi „bună ziua” egal, constant, stihial): 
Buná ziua. Ce este, tovaráse Vátui? 

VĂTUI: Toate sunt bune, tovaráse inginer. 

ROMULUS: De ce ai coborât? 

VĂTUI: La o şedinţă, tovaráse inginer. 

ROMULUS: Şedinţă? Nu v-am convocat la nici o... 

VĂTUI: A noastră, de organizaţie. 

ROMULUS (cu un grăunte de indulgență): Aha. Bine. (Ca 
să nu pară indiferent.) Câţi mai sunteţi în organizaţie? 
VĂTUI: Păi... tot trei. Că acum s-a întors si Botogan de la 

cursuri. 

ROMULUS: Parcă n-aţi mai ţinut de mult... 

VĂTUI: Cam de mult... E o lipsă a noastră. 

ROMULUS: Şi barajul cui l-ai lăsat? 

VATUI: Are cine să-l păzească... 

ROMULUS: Păi, doar eşti singur! Mai e cineva cu 
dumneata? (Drept răspuns, Vătui îl priveşte cu nişte 
ochi clari care pot să însemne da. Romulus, precaut, 
discret.) Se pricepe? (Vátui răspunde tot asa.) Mă rog. 
Vezi că marti îţi trimit echipa la revizia prizei secundare 
şi a galeriei de aducțiune. (/ntră amândoi în clădire.) 


(Un minut scena rămâne goală. Apoi, deodată, Filica se 
strecoară din nou în curte şi se furişează la măgar. In 
mână are câteva bucăţi de zahăr. Îl mângâie foarte 
drăgăstoasă pe urechi şi îi spune cu o înfrigurare 
confidențială.) 


Scena 6 


FILICA: Ce bine că ai venit, situaţia e albăstrie, Costache. 
E teribil să nu te poţi nici măcar certa cu cineva. 
Totdeauna are dreptate. Tot ce spune e adevărat şi 
exact, înfiorător de exact. De când trăiesc cu el, nu-i 
găsesc nici o deviere, e delicat; nu l-am văzut vreodată 

ieşindu-şi din pepeni cu oamenii. El nu dá cu copita ca 
tine, nici nu rage. Şi uite, poate de asta îmi place când 
aud răgetul tău, Costache. Tu ai un fel de a fi mai 
spontan şi urechile astea lungi ale tale te fac caraghios 
şi simpatic. Omul meu a muncit toată viaţa, munceşte 
şi acum, e exemplar, şi, totuşi, nu e în stare niciodată 
să ne facă să râdem. La ce atâta ştiinţă şi osteneală 
dacă nu putem râde un pic? Spune şi tu. Dimineaţa la 
şase e în picioare, se bărbiereşte cu acelaşi gest, o 
dată în jos, o dată perdaf. La prânz bea mereu acelaşi 
pahar: jumătate vin, jumătate apă, niciodată două. 
Asta-i viaţă? Nu ştiu când se bucură, nu-mi spune. Nu 
ştiu precis cât caz face de persoana mea. Intr-un fel, tu 
pretuiesti mai mult prezenţa mea si, fără să pari 
interesat, îmi iei zahărul şi-l rozi cu plăcere. Şi pe urmă 
tu suporţi orice conversaţie cu mine, ba chiar parcă îţi 
mai lungeşti urechile, să poţi asculta mai atent, ceea ce 
e foarte cavaleresc din partea ta. Şi el mă priveşte, ba 
mă şi fotografiază, dar mi-e teamă că vrea mai mult să- 
şi verifice aparatul! Costache, iubitule, sunt foarte 
singură! El mă ţine de rău. Să nu mă amestec în 
fleacurile oamenilor. Dar în ce să mă amestec? El vrea 
să avem demnitate — ce părere ai? Şi tu ai demnitate, 
dar uite că totuşi stai de vorbă cu oamenii. Eşti un prie- 
ten scump. Ascultă, să-ţi spun ce mi-am mai făcut: mi- 
am cumpărat o brasieră de nailon roz, cu fes tonul de 
culoare... (/zbucnind disperată.) Costache, am nevoie 
să ies de aici, dar nu pot să-l las după un an de 
căsătorie, îl iubesc! Şi el mă iubeşte, însă nu mă 
înţelege. Nu se străduieşte să afle nimica despre mine! 
E mulţumit că funcţionează totul fără greşeală! Crede 
că sunt o turbină! Costache, tu ştii că nu sunt o 
turbină! Şi aici e uscat, singurul lucru mai catifelat e 
botul tău. (Se apleacă de gâtul măgarului şi plânge.) 
Totul e uscat şi rece! Oamenii ăştia sunt uscați şi reci! 
Lumea pentru mine s-a uscat şi s-a răcit, bătrânul meu 

prieten! (Tresare pentru cá ín curte au apárut Botogan 
şi Paulina care o privesc cu oarecare mirare. Filica trece 
pe lângă ei, le spune un convențional) Ce mai faceţi? 
(Și, fără să aştepte răspunsul, dispare.) 


Scena 7 


BOTOGAN (comentând ce a văzut): Măgarul ăsta văd că-i 
hrănit cu dulce şi adăpat cu sărat... Ciudată furajare 
zootehnică. 

TOTEA (¡ese mánjit pe haine şi pe faţă): N-aţi văzut pe 
tovarăşul anjiner, c-am ajuns la separatori... 

BOTOGAN: Apăi, chiar la separat îl chemi, mă Silvie! Eu l- 
as chema la conectat... (Privindu-/.) Frumos esti cernit, 
n-am ce zice... 

TOTEA: Dacă lucru... 

BOTOGAN: Nu pe haine. Eu am vorbit că eşti cernit sub 
ochi de lucrul ce l-ai lucrat aseară la cooperativă. 
(Totea reintră ciudos în clădire.) 

PAULINA: A ajuns Vătui înaintea noastră. 

BOTOGAN (arătând măgarul): Dacă a venit cu scuterul... 
(Inginerul iese pe altă uşă a clădirii. văzându-l, Paulina 
o ia înainte şi intră. Botogan mai rămâne o clipă.) 


Scena 8 


BOTOGAN: Tovaráse Mălureanu, când mai putem vorbi 
despre problemele ce vi le-am spus alaltăieri? Acum 
aveţi timp? 

ROMULUS (rezervat): Te rog sá mă ierţi, tovaráse Coman, 
de alaltăieri au fost multe probleme; nu ştiu la care te 
referi. 

BOTOGAN: Ba eu cred că ştiţi. A fost vorba de fierul vechi, 
pe care ar fi bine să-l strângem, punctul unu; şi punctul 

doi: în ce priveşte cooperativa, cu soţia tovarăşului 
Dobrică (face un gest cu degetele) v-am spus eu câte 
ceva. V-aţi gândit? 

ROMULUS  (stăpânindu-şi enervarea): Uite, tovaráse 
Botogan, să terminăm odată cu aceste poveşti. E 
frumos că dumneata, ca muncitor, te preocupi, dar 
chestiunea cooperativei nu ţine de resortul nostru şi 
are o altă administraţie de stat, unde n-avem căderea 
să ne amestecám, mi se pare. 

BOTOGAN: Hm! N-aş zice. 

ROMULUS: În privinţa punctului celuilalt, dumneata mă 
sacái mereu cu fierul vechi. (Rosindu-se.) Dar 
dumneata ştii tot aşa de bine că aici e o hidrocentrală 
nouă, care funcţionează de curând şi unde atâta cât voi 
fi eu, mă voi sili, cu ajutorul d-voastră, să funcţioneze 
optim şi să am cât mai puţin fier vechi, — deloc, dacă 
se poate. Asta este! Vrei să iei fierul din hidrocentrală? 
Poftim! (Nervozitatea îl face să tremure, dor tonul e 
stăpânit.) 

BOTOGAN: Mă tem că nu m-ati înţeles. 

ROMULUS (exasperat): Poate că nu înţeleg profunzimea 
dumitale. Dar n-aş crede. (Se depărtează. Botogan 
intră în clădire. Inginerul se apropie de măgarul 
priponit.) 


Scena 9 


ROMULUS: Da, Costache, urechiatule, oamenii ástia au 
izbutit astázi pentru prima datá sá má scoatá din fire. E 
un succes, nu? Vrea sá colecteze fier, neastámpáratul 
ăsta, de când a venit. Totul merge pe roate, el vrea fier 
vechi — numai aşa, de paradă. Cealaltă, pune mâna şi 
rupe din registru, ca o sălbatică, tu cred că n-ai fi făcut 
una ca asta. (// mângâie.) E adevărat că trăim la 
capătul lumii, la 17 km de primul sat, şi că fiecare din 

ei vine de la oi... altfel sunt harnici, învaţă repede, dar 
ce au pe dinăuntru? Viaţă interioară n-am cum să le 
fabric eu. Uite unde o tin pe nevastá-mea; nu pot să-i 
ofer alte condiţii sociale. Am rugat-o: nu te amesteca 
cu nimeni. Îi dai unuia atenţie mai multă, sar ceilalţi şi 
pátesc ca inginerul Vasilescu. Vrei pace, lasă-i în pace. 
Ea se zbate. Şi o cred: a trăit mereu între oameni mulţi. 
E o fiinţă sociabilă, dinamică, gata să se sacrifice. Ar fi 
excelentă să îngrijească un bolnav: dar dacă nu sunt 
bolnav?!... E femeia care îţi sare şi în foc. Însă aici 
avem calorifer, Costache! Am făcut toate intervenţiile 
posibile, îţi jur! Tu ştii că discut deschis cu tine. Cu ea 
mi-e frică să fiu totdeauna sincer, viaţa e mai 
complicată decât crezi tu. De pildă, ea vorbeşte acum 
de conservator, de canto. Ar fi o soluţie, dar ştii care e 
partea mizerabilá? Nu cred că are talent. Cântă, 
incontestabil, mai bine decât tine, dar la oameni atâta 
nu ajunge. Ei, cum să-i spun eu lucrul acesta, de care 
sunt ferm încredinţat, dar care nu se poate explica? 
Dacă i l-ai spune tu, ar fi perfect. De la mine, ar putea 
să pară o măgărie. 

MĂRIUCA (deschizând pe neaşteptate o ferestruică de 
sus): Tovarăşe inginer, centrala anunţă că vine cineva 
la d-voastră, o rudă. 

ROMULUS (nemultumit că a fost conturbat): Ru-dá? 

MARIUCA: Tovarăşul Mălureanu Remus, sportiv. A spus că 
e văr cu d-voastră. A trecut acum pe la Runcu 1. 

ROMULUS (cu ton egal, alb): Mulţumesc. Anunt-o, te rog, 
şi pe soţia mea, acasă. (Măriuca dispare. Romulus se 
întoarce spre Costache. Cu ton familiar.) Vărul meu. Am 
crescut la ei în familie, m-au ţinut părinţii lui. Ne cam 
dondáneam. Costache, vreau să fiu sincer cu mine 
până la urmă. — nu-mi iese din cap Botogan. Uite: în 
locul ăsta, unde sunt şef peste toţi, şi trebuie să mă 
port ca atare toată ziua, singurul meu drum, civil, e 
tocmai la cooperativă. Ce părere ai despre tovarăşa 

Victorita? Furá? Poate — dar, ce să-i fac? Sunt inginer, 
nu paznic. Má vezi pe mine umblánd cu denunturi? 
Dobricá e cam apucátor la el, dar la mine e de 
încredere; dacă lovesc în familia lui, îmi fac duşmani 
cinci oameni la Runcu, fără să-mi fac nici un prieten. O 
să spună că o sap pe Victoriţa, ca s-o pun pe nevastă- 
mea la cooperativă. 

MARIUCA (apare /a geam): Maşina cu tovarăşul Mălureanu 
a trecut pe la Runcu 2 (D/spare.) 

ROMULUS (confidentia: Costache, ştii sá tii un secret? Sá 
nu-l spui la nimeni, şi, mai ales, tovarăşului Botogan. 
(Intim, cu o delicateţe nebănuită.) Imi place sá ies la 
cooperativă. Sá mă duc s-o privesc pe tovarása, sá má 
întorc. Atât, şi nimic mai mult. Puţină ieşire. (Foarte 
preocupat.) E rău, Costache? (Gâdi/at, măgarul scutură 
din cap.) E rău? (Din clădire iese un figurant. Romulus, 
refăcându-şi chipul de totdeauna.) Aţi plecat la staţie? 
Controlati bine segmentii, să n-aibă nici cel mai mic 
joc! (Figurantul salutá. Romulus monocord): Buná ziua. 
(Un alt figurant îl ajunge din urmă pe primul, şi salută 
el. Romulus răspunde ca o stihie): Bună ziua... 


CORTINA 


TABLOUL 2 


Acelaşi decor. Peste un ceas. 

Remus Mălureanu e îmbrăcat fantezist, dar nu lipsit de 
gust, în contrast cu corectitudinea puțin monotonă a lui 
Romulus. Are 32 de ani față de cei 34 ai acestuia, o față 
deschisă şi bronzată, un aer dezinvolt. 

Scena 1 


ROMULUS: Barajul realizeazá o cotá maximá a lacului de 
829 m. Printr-o galerie de aductiune lungá de 2 km 700 
si cu un diametru de 1,90 m apa ajunge la un castel de 
echilibru de unde, printr-o conductá fortatá, cade cu 
circa 300 de atmosfere în paletii celor trei turbine 
Pelton... 

REMUS: Bravo. Frumos din partea ei. 

ROMULUS: ...fiecare de câte 6 mii kW. 

REMUS: In regulă. Şi bulboaca aia de colo, ce e? 

ROMULUS: Lacul de liniştire, care frânează forţa motrică a 
apei. 

REMUS: Perfect. Când e zăpuşeală ne putem linişti şi noi 
în el, nu? Cât are în lăţime? 

ROMULUS (surprins): Lacul? Nu ştiu exact... Poate să aibă 
6 m. El n-are o funcţie energetică propriu-zisă. De ce 
întrebi? E 

REMUS: Dacă avea 5,20, era bine. Il puteam sări. Sau 
chiar 5,40, în zile fericite. (Scuzándu-se) Eu, de fapt, 
sar la înălţime, da' aşa, pentru antrenament.. Apa e 
rece? 

ROMULUS: Aproape. lese cu energie cinetică. 

REMUS: Cum, n-ai făcut baie până acum? A, şi e şi mică... 
Pârâu aveţi? Că lacul nu e bun decât de picioare. 

ROMULUS: Avem. Aici e curtea interioară, având acolo 
staţia de transformatori de 110 kV... 

REMUS (vázánd táblita cu ,Pericol de moarte”): A, vesnica 
tivgá cu ciolane, multumesc! Astea te transformá direct 
în lignit, te vinde brichete. Mai bine le salutăm de 
departe. 

ROMULUS: Pe aici în sus, e priza de aducțiune. 

REMUS: Cam pieptiş, puteaţi s-o lăsaţi mai jos, sá nu 
distrugă plămânii. (Văzând măgarul.) Şi ăsta ce face, 
trage apa la saca şi o bagă în turbine? Sau udă 
asfaltul? (Măgarului) „Mintosule, de unde vii, un leu pe 


21 


Paul Everac 


măgar văzindu-l a întrebat”, „Ce pélé, ce galeux, d'où 
venait tout le mal” — stimabile, ai complimente! 
(Romulus ia măgarul şi-l duce mai încolo, afară din 
scenă. Poate a ținut să-l menajeze.) Domnule, ştii că-mi 
place la voi? Mai sunt şi pietrele astea mari şi cu 
calcanul alb, pui un şezlong aici şi poţi face cură de 
soare ca pe Riviera, că tot nu trece nici dracu'. Ce 
părere ai? 

ROMULUS (privinau-l ca pe un neserios): Mai trece câte 
cineva. 

REMUS: La o sută de ani. Atunci, ştii unde? Uite colo sus 
pe acoperiş, la doamne-doamne, că l-aţi croit neted ca 
un plat-fuss. Tu de ce nu faci nudism, şefule? Că nu 
prea eşti bronzat. Aveţi şi voi o centrală de mare 
putere: soarele! De ce nu profiti de ea, dacă tot stai 
aici? Îţi pui o pătură sus, dai cu niticá Nivea... Cumnată- 
mea face? 

ROMULUS: Nu prea. Pe dincoace se intră la camera de 
comandă, cu semiautomatizare. Vrei să mai vezi? 

REMUS: Mai lasă şi pe mâine. (Revenind la ideea lui.) Nu, 
záu, aveţi nişte condiţii teribile: soare, apă, ozon... Eu 
m-am vâjâit numai puţin pe-aici, să vă cercetez, dar 
dacă aş sta, ar fi un rost de camping, prima! Apropo, de 
când nu ne-am mai văzut? Sunt vreo cinci anişori? 

ROMULUS: Şapte. 

REMUS: Ţi-ai terminat şcolile şi te-ai várát aici ca 
şoarecele. Nevasta de unde ţi-ai luat-o? E simpatică. 

ROMULUS: De aici. 

REMUS: Era în inventarul uzinei? Sau prin mijloace locale? 

ROMULUS: Era învăţătoare pe şantier, când s-a construit 
barajul. 

REMUS: Ce baraj? 

ROMULUS (repetând cu răbdare): Barajul lacului de 
acumulare care alimentează uzina. 

REMUS: Şi lacul ăsta e omologat? Are bărci pe el? Pái de 
ce nu vorbeşti aşa nene? la hai să stăm niţel, să te 

judec. (Cautá ceva de sezut.) N-aveti si voi un soclu pe 
care sá ne asezám statuile? (Se duce mai alături şi 
aduce nişte stative de metal şi o scánduricá din care 
închipuie o bancă destul de nostimá.) Aşa, vezi! 
(Înaintat.) Ca la Granada! Şi când arde soarele râu, 
punem o umbrelă. Şezi, vere, nu te jena! Un ficus ceva 
n-ai? Un oleandru? Trebuie s-aduci neapărat un 
oleandru să-l pui ici, să bată niţel în culoare. Dacă n-ar 
fi prăjinile alea prea electrice (arată transformatorii), ai 
putea atârna nişte hamace între ele. Şi zi, ai luat-o de 
pe şantier. Şi sunteţi mulţumiţi? 

ROMULUS: Da, suntem mulţumiţi. 

REMUS: Altfel, arăţi bine. Te-ai mai îngrăşat niţel. Leafa? 
Îţi dă spor de izolare? 

ROMULUS (răspunzând în silă şi oarecum jenat de a fi 
examinat în acest chip.): Da. 

REMUS: Cred şi eu, între toate neamurile astea. Mai e 
vreun intelectual? (Romulus neagă.) Şi ce dracu’ faceţi 
toată ziua? 

ROMULUS: Muncim. 

REMUS: Ce muncă? Apa curge, alea se-nvárt... 

ROMULUS (jignit de această superficialitate): Trebuiesc 
întreţinute. 

REMUS: Şi tu cu toată şcoala ta, ai ajuns să păzeşti nişte 
morişti? De aia învăţai ca turbatul? Să stai în deşertul 
Gobi şi să te uiţi cum ţârâie apa? Inteleg să construieşti 
ceva, să plămădeşti, mă rog, o fabrică. Sau măcar 
savant. 

ROMULUS: „Moriştile” trebuie să funcţioneze ani de zile 
fără nici o oprire, cu randamentul cel mai mare şi cu 
preţul de cost cel mai scăzut. 

REMUS: Ei, şi ale tale, cum stau? 

ROMULUS (cu o mândrie discretă): N-au avut nici o 
defectiune de unsprezece luni. 

REMUS: Ai mână bună. E un record unsprezece luni? 

ROMULUS: Cam este. Şi am realizat cel mai scăzut preţ de 

cost pe ramură. Și 

REMUS: Păi dacă-i apa gratis. lţi realizează ploaia preţul 
de cost. (Văzând că Romulus s-a închis, glumeste.) N- 
am vrut să spun că-i apă de ploaie. Ai realizat, bravo! O 
să încep sá mă fudulesc pe la alţii cu tine. (Vázánd că 
tot nu l-a mulțumit.) Şi oamenii te ajută? Par cam 
rămaşi de căruţă... Aia care stăteau în cameră înăuntru 
cine erau? 

ROMULUS (fără bunăvoință): Nişte tovarăşi. 

REMUS: Şi ce ţineau acolo, vreo şedinţă? (Romulus 
aprobă.) Şedinţe prin râpele astea? Bravo. Şi ce au de 
discutat? 

ROMULUS: Diverse probleme... Politică... 

REMUS: Ca să vezi, unde se rezolvă probleme politice. Te 
pomeneşti că aveţi şi cerc sportiv. 

ROMULUS: Avem... 

REMUS: Şi Cruce Roşie, şi cultural şi contra incendiilor...? 
(Romulus  încuviințează.) Sunteţi cineva. Cu zece 
oameni? Păi n-aveţi nici de două echipe de volei. Tu 
joci? 

ROMULUS: Nu joc. 

REMUS: Or fi jucând ăia dinlăuntru. 

ROMULUS: Nici ei. 

REMUS: Păi, atunci, unde-i activitatea? 

ROMULUS (cu neplăcere): N-am prea avut activitate... 

REMUS: Spune aşa. Mă speriasem. Cât p-aci, să-mi 
închipui că e serios. 

ROMULUS (comprimat): Uite ce este: oamenii sunt ocupați 
în producţie, au învăţământ tehnic, protecţia muncii, 
fac ce pot, au gospodării... vite... 

REMUS: E clar. Familişti? Tovarăşa dinlăuntru ce hram 
poartă? 

ROMULUS: Un fel de văduvă, după cum se spune. 

REMUS: Mai veselă? (Romulus ridică din umeri.) Păi tu nu- 
i ştii pe toţi până în máruntaie? Şi ălălaltul? Părea cam 
năuc... 

ROMULUS: E barajist sus. Stă singur în munte. 

REMUS: Cum singur? 

ROMULUS: Singur. Fără înlocuitor. 

REMUS: Da' ce-i veni? N-aş sta, să mă plăteşti în galbeni. 
Păi de aia s-a smucit. 

ROMULUS (ca/m): E un barajist bun. Un om de treabă. (Cu 
un ghimpe care îl roade.) Alălaltul e cam zănatec. 

REMUS: Ala îndesatul? Ce ţi-a făcut? 

ROMULUS: Mie? Nimic! (În treacăt.) Mi se pare c-a avut si 
o contraventie. Aud că s-ar cam certa pe acasă, în fine, 
nu mă interesează. 

REMUS: Bea? 

ROMULUS: E un altul care bea. (Cam plictisit de atâta 
insistență.) Aşa e aici: unul bea, unu-i hârbar, — ce vrei 
să facă? Fiecare cu păcatele lui. 

REMUS: Noroc că apa curge mereu şi le spală, şi mai luaţi 
şi premii, nu luaţi? Da' vreo fată n-a veţi, să-mi facă şi 
mie viaţa mai frumoasă? O brunetă, să mai schimb 
niţel, că-n Suedia... (Apare Filica.) 


Scena 2 


FILICA: Aici aţi ajuns? Ei, cum îţi place la noi, domnul 
Mălureanu? 

REMUS: Sper că-n paradis o să fie mai multă agitaţie. 
(Râd amândoi.) 

FILICA: Si ia uite-i cum s-au instalat!... (E plăcut surprinsă 
de schimbarea aspectului locului.) Vă deranjez? 

REMUS (în timp ce Romulus ar vrea parcă să se ridice): 
Da’ de unde! (Se repede şi aduce alte câteva obiecte 
de uz tehnic din care un scenarist de gust ar putea 
improviza un mobilier modem de grădină. Locul capătă 
acum oarecare intimitate.) Tot îi spuneam că trebuie 
puţină culoare: iată ai venit dumneata. Prego, 
Signorina! Îmi daţi voie, de ce purtaţi banii la d- 

voastră? (Printr-o mişcare de scamator, îi scoate nişte 
bani din ureche.) Ştiu ce ne faci la prânz: un sufleu de 
conopidă. De unde ştiu? După oul ăsta (/j scoate din 
sân un ou, Filica se amuză.) Ah! (Se face că-l scapă, 
Filica ţipă, oul nu se sparge.) Ai vrut sá ne trişezi, era 
de la ciorap. La ce-l mai întrebuinţezi când ai relonul 
ăsta ultra-fin? (Pune degetul pe piciorul gol al Filichii, 
care chicoteste.) Aşa, să-mi mai spui „domnul 
Mălureanu” altădată! (Scoate şi un pachet de cărți.) 
După masă îţi fac o pasientá ca să văd de cine esti 
îndrăgostită, că pe văru-meu cred că l-ai lămurit. 

FILICA (râzând): Nu cumva vrei sá má  cuceresti 
dumneata? 

REMUS: Să te cuceresc? Dar te-am şi cucerit. Nu-i aşa? 
(Are un râs franc, simpatic.) 

ROMULUS: Vorbeam despre Suedia. 

REMUS: Da, domnule, numai blondine, una mai bine 
făcută ca alta. Şi le plac românii la nebunie, nu toţi, 
bineînţeles. Mă uitam de pe stadion, zece mii de priviri 
de fete, zece mii de perechi de picioare — lux! Harem 
universal. Când te aplauda haremul, era o beţie. 
Finlandezele sunt altfel. Danezele, barem... Toate însă 
puse la marea îngrijire, bine crescute... Mă rog, parada 
modei, asta era. 

FILICA: Şi dumneata, ce sport practici? 

REMUS: Bine, verişoară dragă, chiar aşa am ajuns? Ripă- 
ripă, da’ un ziar tot mai scapă şi la Runcu 3, ce dracu'! 
V-aţi boierit, nu mai citiţi nimica. Şi eu îmi dau sufletul 
pentru câte un centimetru! Măcar din greşeală să fi 
văzut tipărit numele ăsta: R. Mălureanu. 

FILICA: R. Mălureanu e şi numele soţului meu. Nu l-am 
văzut tipărit. 

REMUS: Noroc că mai există un R. Mălureanu pe lume 
care să vă reabiliteze. Am fost campion la înălţime, 
tovarăşi, şi am sá mai fiu. (Cu falsă modestie.) Campion 
al ţării, recordman balcanic la Atena şi alte marafeturi. 

Pentru care má tineai de ráu, amigo, cánd nu veneam 
la meditaţia de matematică. Şi mă spuneai lui babacu' 
care umbla să mă chelfănească, noroc că eram bun şi 
la viteză. Mă Romică, mi-am adus aminte într-o zi pe la 
Viena... 

FILICA: Ce făceai la Viena? 

REMUS: Cum, ce făceam? Săream! 

FILICA: Şi femeile din Viena cum erau îmbrăcate? 

REMUS: Grozav. Intro seară, n-aveam ce face, hai la 
operă, se cânta drăcia aia a lui Verdi, zi-i pe nume, tra, 
tro... 

FILICA: Trubadurul? 

REMUS: Perfect. Costume, sicuri, bárbatii toti pusi la hainá 
neagră cu jiletcá. Státeam cu nişte babete în lojă, se 
uita una la mine prin lorgnon, zice: ,Enjenieur”? Zic: 
Dimpotrivá, sampion. Má-lu-reanu. Rumener. Ah, ja, ich 
verstehe — înţeleg — şi-i pică lorgnonul. — Remi, zic, 
eşti răzbunat de toată persecuția familială şi de toată 
matematica. 

ROMULUS (cu un sentiment penibil): Eu mai am puţină 
treabă. 

REMUS: Să n-o ia conducta la vale dacă nu stai cu ochii 
pe ea! 

FILICA (cu o mică imputare): Să nu crezi că e chiar aşa de 
uşor aici. Ba uneori e şi primejdios. (Lu; Romulus.) l-ai 
povestit când te-ai întâlnit cu ursul?... 

ROMULUS: Nu i-am povestit. 

REMUS: Trebuia să te cronometreze atunci la suta de 
metri. 

FILICA: Era un urs mare, roşcat, toamna trecută. De ce nu 
vrei să-i spui? 

ROMULUS (rece): Mai e timp. lertati-má. (P/eacă.) 


Scena 3 

FILICA: Nu vrea sá vorbeascá despre el. Face lucrári, e 
considerat cel mai bun întreţinător de baraje, si chiar la 
construcţie s-a remarcat. Ce e asta? 

REMUS: O insignă. Fleac. Şalul îţi place? Mi-am adus şi 
nişte pantofi, face să-i vezi! 

FILICA: Trebuie să fie colosal să tot călătoreşti! 

REMUS (cam blazat): Eh! Nu e rău... Vine un moment, 
când ti se pare chif-chif... 

FILICA: Şi noi, când îşi ia Romulus concediu, vrem să 
mergem în Uniune. 

REMUS: Am fost de trei ori, mi-am luat şi un magnetofon. 
Până la Urali cunosc Europa ca pe buzunarul meu. 

FILICA (cu o anumită exasperare pe care ar vrea S-0 
tăinuiască): Mă gândesc că plecăm în Uniune şi ne 
întoarcem tot aici, la Runcu 3. 

REMUS: Da' el de ce nu vorbeşte să-l mute undeva în 
centrală? Doar cunoaşte atâta lume! 

FILICA: Cunoaşte şi nu prea. Gândeşte-te că a stat mai 
mult pe valea asta. Şi nici nu-i trece prin cap să plece 
deocamdată. Spune că toate la timpul lor. Nu-l ştii? E 
foarte metodic. 

REMUS (râzând): S-a văzut, după cât de metodic s-a 
închis aici. 

FILICA (cu o mică răutate de admirație şi invidie): El nu 
sare ca dumneata. 

REMUS: Nici nu poate. Cu picioarele te nasti, şi pe urmă la 
stil lucrezi toată viaţa. Dar şi când iei o detentă şi eşti 
pentru o secundă mai sus decât oricare, rămâne lumea 
zăpăcită. Ei, ce ştii dumneata? Ai fost la vreo 
„internaţională”?  (Filica neagă.) Dar la vreo 
„republicană”? (Filica neagă.) E colosal, dar la 
cinematograf ai fost? (Râd amândoi.) Apropo, am un 
aparat de filmat acasă, l-am adus de la Stockholm. 
Dacă ştiam că eşti aşa filmică, veneam cu el, te făceam 
nemuritoare, te popularizam la Bucureşti în tehnicolor. 
Eu făceam sonorul (Pitigáindu-se.) — Da, tovaráse soţ... 

masa e gata... Bucate bune am gătit pentru soţul meu 
iubit. El (cu voce groasă): Când ajungem la turatia 427, 
viu! (Filica ar vrea să-l apere pe Romulus, dar o 
pufneşte râsul.) Să vii la ,internationale”, să vezi seara 
când se aprind tortele şi toată lumea cântă! Şi toţi se 
tin de mână, şi învingătorul urcă pe podiu... 

FILICA (trecându-şi mâna prin păr): Te rog nu mai spune! 

REMUS: Şi fâlfâie nişte drapele şi femeile au umerii goi... 

FILICA: Taci, n-auzi! 

REMUS: Asta este, fetito! De ce naiba záboviti pe-aici? 
Crezi că vă mai dă cineva zilele înapoi? Phhut! — aşa se 
duc. 

FILICA (ínciudatá): N-au decât să se ducă. 

REMUS: Ştii ce-mi plăcea în Suedia? Acolo toate fetele 
făceau ce le venea. Mergeau oriunde, la capătul lumii, 
fără farafastácuri, îţi zâmbeau, gata! Probleme, 
fleacuri... Şi aveai de toate, apăsai pe buton, pac! Nu 
mai ştiai ce să faci cu ele. Vara, veneau de se îmbăiau 
goale, o poezie. lar voi aicea: háta la rásnitá, háta 
acasă! Şi cu şapte mii de ticăieli, mai ceremonioşi ca 
dihania de colo, unicopitată. (Arată măgarul.) 

FILICA (astupânau-i gura cu mâna): Nu vorbi aşa, te rog, 
de Costache! 

REMUS: Îl mai cheamă sl Costache, pe nesimtitor. 

FILICA (aproape să plângă): Nu-i spune aşa! Costache e 
prietenul meu, singurul! 

REMUS: Nu e recomandabil sá ai prieteni măgari. Şi, má 
rog, de ce n-ai alţii? 

FILICA (cu /acrimi de disperare în ochi): Nu am! 

REMUS: Ei haide, nu te necăji!... Zău că e frumos aici... 
Minunat, Filico. Dacă aş avea şapte vieţi, cum zice 
poetul, aş sta şi eu una pe Valea Runcului. Că mi-aş 
scoate pârleala în celelalte. Ba eu am fost prudent şi 
mi-am scos-o dinainte, aşa că îmi dă mâna să stau cu 
voi acum. Hai să jucăm fripta, vrei? Dar cine mai 
plânge, plăteşte. Dă tu. 

FILICA (în joc, căutând să prindă): Dacă rămâi nemáncat 
astăzi, nu-ţi strică. (M loveşte.) Pentru un sportiv, esti 
cam plinuţ. (Loveste.) Ori eşti plin de propria persoană? 

REMUS: Văd că nu te porţi cu mánusi. 

FILICA (urmând): Mie nu mi-a adus nimeni mánusi din 
Suedia. 

REMUS: Au! Să fi ştiut că existi, şi că eşti aşa de drăguță, 
îti aduceam orice. 

FILICA: M-ai ratat. 

REMUS (ía el inițiativa): O sá vă ratati şi pe voi. 
(Plesneste.) De-a binelea (Plesneste.) Vă mai îngădui 
un an, dar dacă nu plecaţi din Valea Plângerii 
(Plesneste.) 

FILICA: A Runcului. Au! 

REMUS: O sá ajungá el un ingineras bátrán de a cincea 
mână, — friptá (plesneste) si tu o provincială fostă 
drágutá. (Plesneste.) A fost vorba cá nu plángem. 
Plăteşte amenda! Uite-o! (Cu o scamatorie îi extrage 
un ban din nas. Filica râde printre lacrimi.) Suntem chit. 

FILICA: Hai încă o dată: eşti un necrescut! (Rateazá.) 

REMUS: Necrescut la 2,02 m! (Î prinde mâna într-a lui. l-o 
păstrează un moment mai lung. O priveşte cu o 
anumită tandrete.) Ce noroc ai că-mi eşti verisoará! 


(Pe ultima replică a apărut Botogan, urmat de Paulina 
şi Vătui. Botogan e singurul care a prins replica. Se apro- 
pie cu bunăvoință.) 


Scena 4 


BOTOGAN: E verişorul dumitale? 

FILICA: Al soţului meu. (Botogan îşi comprimá un mic: 
„Aha”!) Tovarásul Coman Botogan, tovarásul Remus 
Málureanu, cunoscut campion sportiv. 

BOTOGAN (cu cáldurá): Bine ati venit între noi. Dánsa e 

Paulina Orzaru, campioaná la bobinajul generatorului si 
alte bobine, iar dânsul, tovarăşul Nicolae Vátui, 
campion la desfundat grătarul prizei de aducțiune. (N-a 
glumit decât pe jumătate.) Staţi mult pe la noi? 

REMUS: Două-trei zile, cât m-ar ţine balamalele. 

BOTOGAN: Aha, sunt neunse? Avem aici uleiuri pentru tot 
felul de scártáieli. Unde-l Totea? Stati aici cu noi si ne 
mai dati o máná de ajutor! 

REMUS (zámbind): La cercul sportiv? 

BOTOGAN: Care nu existá? Si la el. Dar mai sunt si 
altele... 

REMUS (zâmbind mereu): Şi în cantonament la Poiana, 
cine merge? Dumneata? 

BOTOGAN: Cantonament ca în valea noastră, n-ai 
dumneata în alt loc. Uite-ne, toţi suntem cantonati aici 
pentru o probă mai ceva ca a dumitale. (A glumit, dar 
pe jumătate.) Te primim cu toată plăcerea. 

REMUS: Bine, nea Comane. Am auzit că pe la 
dumneavoastră e belşug mare: se ouă şi oamenii, (îi 
scoate un ou de la subsuoară.) 

BOTOGAN: la-l şi ţi-l mănâncă sănătos! Dacă nu vrei să-l 
clocesti. 

PAULINA: De unde aveţi puloverul ăsta? 

REMUS: De la Stockholm. 


(Între timp a apărut Totea, care fusese strigat. E uns şi 
murdar.) 


TOTEA: Ce-i baiul? 


(Cum nimeni nu-i răspunde, se lipeşte şi el de grupul 
care îl înconjoară pe Remus.) 


REMUS: Mi l-a dat o studentă suedeză. Se făcuse aproape 
întuneric, abia se mai vedea. Eu eram indispus, 
răcisem. Sărise şi O'Kelly şi Tanuka. Nici nu ştiu cum 

am atacat. Zvác 2,02! Pupáturi, muzici, etcetera. L-a 
scos de pe ea si mi l-a dat. 

TOTEA: La înălţime? Dumneavoastră sunteţi Remus 
Málureanu? 

REMUS: Întocmai. Cu cine am cinstea? 

TOTEA (intimidat): Îmi pare bine. 

BOTOGAN (informándu-se): Ce e, mondial? 

REMUS (zámbind indulgent): Nici chiar asa sá n-o luám. 

TOTEA (privind insigna din pieptul lui Remus): Aşa sunt 
insignele de campion? (Citeşte) „Yachting Club”. 

REMUS (îi corectează pronunția): loting Club. Mi-a dat-o 
un englez la Berlin. 

BOTOGAN: Şi de ce o porţi? 

REMUS: Fiindcă se asortează cu ochii mei. 

VĂTUI: Englezul avea ochi albaştri. 

REMUS: Exact. De unde ştii? 

VATUI: l-am văzut, când v-a dat-o. 

REMUS (surprins): Nu vorbi! 

VĂTUI (explică cu un zâmbet): Dacă v-a dat-o, înseamnă 
că nu se asortau cu ai lui şi a aruncat-o. Aşa-i? 

REMUS (/uánd-o în glumă): la spune, tovaráse Vătui, cum 
trăieşti dumneata singur sus în dricul muntelui? Ca 
sfinţii şi schivnicii? 


(A apărut şi Romulus. Oamenii îi fac loc.) 


VĂTUI: Păi, nu prea sunt singur, tovărăşele. 

REMUS: Păi, ce-mi spune inginerul? Mi-am închipuit eu că 
ai mai scăpat la unguroaică. _ 

VĂTUI: Ba la ungur. (Remus protestează cu înţeles.) Îl am 
pe alde Miklós, care mai păzeşte. Şi el stă singur. Da' 
nu-i sfânt. 

REMUS: Unde stă singur? ` 

VĂTUI: La el, pe la Tiszafeherfalva (Remus cască ochii.) In 
Ungaria. (Linistit.) Si-l mai am, si pe unul Feodor, cu 
barbá rosie, pe Amur, si-l mai am si pe Ciun-bei-sun, 

lingá Hanoi. N-ajunge? 

ROMULUS (scandalizat): Cum adicá, dumneata n-ai pe 
nimeni sus? Cum ţi-ai îngăduit sá vii încoace, tovaráse 
Vátui? 

BOTOGAN: A fost nevoie să vină la şedinţă. E în orele 
admise. 

ROMULUS (/ritat): Fără convocarea mea? 

BOTOGAN: Avem o organizaţie de partid, care trebuie sá 
trăiască. (Romulus se stăpâneşte.) 

VĂTUI (/iniştit): Două ore stă şi Ciun-bei-sun, vi-l garantez. 
(Lui Remus.) Aşa că uneori mă iau în vorbă ou el. Ciun- 
bei-sun, îi zic eu, care e situaţia cu apele la baraj? 
Crescură ceva de ieri, neică? — Au crescut, Nicolae, 
patru degete. — Da, zgaiba aia de buştean văz cá-ti 
toci grătarul. Aş pune eu mâna să ţi-l dreg.. Uite asa 
vorbim. 

REMUS (derutat): Păi ce, ai aparat de emisie-receptie? 

VĂTUI: Aparatul prin care te-am văzut şi pe dumneata. Pe 
urmă el spune — zice: Nicolae, n-o fi ora să prânzim? — 
Da, zic eu mai încet, numai că şmecherul ăsta de 
gestionar de la IF, iar a întins-o la vale şi m-a lăsat fără 
alimente. Dar asta nu i-o transmit. De ce să-l necájesc? 
Nu-i spun nici tovarăşului inginer, că-i alt departament. 

REMUS: Da' cu Costache nu vorbeşti? 

VĂTUI: Nu vorbesc. Vorbesc cu oamenii. N-am ajuns încă 
nici să mă sui la om în spinare, nici să mă înţeleg cu 
măgarii. 

BOTOGAN: Azi-mâine îşi lasă pielea pe-aici. (Filica îl 
priveşte dusmános pe Botogan. Acesta, văzând că 
Vătui îşi ia o nuia:) Ce, ţi-ai luat şi schimbátorul de 
viteze? 

FILICA (se dá pe lângă Vătui şi îi spune mai încet): Să nu-l 
baţi! Si sá vii mai des cu el!... 

PAULINA: Apoi de-acum o sá vie mai des. 

BOTOGAN: ÎI lasă sus pe Ciun-bei-sum si telelimigraful 
automatizat si vine, că avem de lucru. (Lui Romulus.) 

Ştii, tovaráse inginer, că am analizat cu tovarăşii 
câteva probleme. Unele le cunoşti şi dumneata şi am 
vrea să le discutăm cât mai curând. 

ROMULUS (/ritat de această insistență, convins că 
Botogan vrea să-şi dea importanță): Ce anume? 

BOTOGAN: Mai multe. În Galba se face o baie comunală şi 
un párculet în faţa Sfatului. Ne-am gândit că le putem 
da ajutor, dacă eşti de acord. 

ROMULUS: Baie? Dar voi n-aveţi fiecare baie în 
apartament? De ce vă trebuie o baie la 20 km? 

BOTOGAN: Nu ne trebuie nouă. Le trebuie lor. (Romu/us 
tace.) Pe urmă, am examinat în şedinţă dacă există fier 
vechi. 

ROMULUS (atins): Da. Şi? 

BOTOGAN (calm): Există eclise şi butoane răzlețe pe 
traversele fostei linii de coastă a decovilului, care pot fi 
scoase; există în fundaţia construcţiilor de la fostul 
şantier; mai e utilaj mărunt care a rămas părăsit; mai 
există în gospodării, pe la oameni — şi dumneavoastră 
aveţi acasă. E bun de trimis la Reşiţa. 

ROMULUS (foarte apăsat, fierbánd); Tovaráse Botogan, la 
mine acasă... te rog foarte mult sá înţelegi că nu dau 
voie nimănui... 

BOTOGAN (cald de tot): De ce să rămână nefolosit si să 
nu se facă din el alte turbine? Gândeşte-te! 

ROMULUS (exasperat): Am impresia, tovaráse Botogan, că 
am vorbit cu un om care e lipsit de cel mai elementar... 

BOTOGAN (întrerupânau-l, ferm): Nu ştiu cu cine ai vorbit, 
tovarăşe  Mălureanu, dar acum  discuţi această 
problemă elementară cu organizaţia de partid de la 
Runcu 3 şi cu noul ei secretar. (Îi întinde mâna. Romu- 
lus stă un moment în cumpănă şi i-o întinde şi el.) 


CORTINA 


34 


Costache si viata interioará 


ACTUL IlI 


TABLOUL 3 


Peste vreo zece zile. Acelaşi decor, poate puțin mai 
îngrijit în partea cu scaunele improvizate. Nu e exclus să 
fi apărut şi o plantă sau alt dichis, care să dea colului 
respectiv un început de căldură. Nu trebuie exagerat 
însă: e în interesul gradatiel. 

Prin curte trece acum Paulina. Deodată îi cade la 
picioare o pălărie sombrero, în pălărie e înfipt un cuțit, iar 
de cuțit sunt legate nişte flori. Ridicând ochii, îl vede pe 
acoperiş pe Remus în costum de plajă, plin de veselie. 


Scena 1 


REMUS (rázánd): Aşa-i că sunt un cowboy desăvârşit? 
(Arătând florile.) Nu te sfii, sunt ale dumitale. Stai pe 
loc niţel, să-ţi aduc şi restul. (Se îmbracă sumar la 
iuțeală şi coboară pe scara de incendiu.) 

PAULINA: Ce faci acolo? 

REMUS: Gimnastică de producţie. (Ajungând în dreptul ei.) 
Si nu m-ai onorat nici măcar cu un țipăt. După ce că m- 
am suit pe acest pisc (arată hidrocentrala), să-ţi culeg 
floricele. Şi că mi-am bortelit singura pălărie pe care o 
am, pentru dumneata. Mi-am zis: aşa să i se înfigă şi ei 
simpatia mea în inimă cum s-a înfipt cuțitul ăsta în 

fundul páláriei sombrero. 

PAULINA (examinând pălăria): Nu mai e bună nici de făcut 
mămăligă. 

REMUS: Zi, fetrul meu berlinez e ceaun la dumneata? Ori 
vorbeai de inima dumitale? Îmi pare rău că n-am avut 
şi un lasso, sá te trag sus pe acoperiş şi să-ţi arăt 
Mediterana. Sau măcar, lacul de acumulare de la Coada 
Țapului, care ne alimentează energia. (Luánd-o pe 
Paulina de braţ.) Hai sá stăm puţin pe bancă, vrei? Sá 
avem o discuţie. 

PAULINA: Mă întorc. (Dispare.) 

REMUS: Tinere, cunoaste-ti tara. Nu ţi-a apus steaua 
încă...! 


(Apare Filica, vizibil agitată.) 


Scena 2 


FILICA: Nu ştii, n-a venit tovarásul Vátui? 

REMUS: N-am văzut nici o trâmbă de praf pe drum, la 
cinci kilometri. 

FILICA: S-ar putea să nu vină? 

REMUS: Poate îl trimite pe Ciun-bei-sun astăzi. 

FILICA (mai înseninată): Şi de ce stai singur? 


(Ínainteazá spre el. Apare Paulina.) 
REMUS: Nu sunt singur pe lume. 
(Filica o măsoară pe Paulina, îl priveşte ironic pe 


Remus, dispare. Paulina vine şi se aşază lângă Remus.) 


Scena 3 

PAULINA (foarte realistă): Despre ce e vorba? 

REMUS: Uite care e ordinea de zi: Întâi voiam să aflu câte 
degete ai la mână. 

PAULINA (după ce-l priveşte lung, îi întinde mâna): Poftim, 
numără-le. 

REMUS (gând nitel înapoi): Nu le ştii pe dinafară? Ai 
degete foarte interesante, cutu să fie cine minte. Lungi, 
frumoase, îngrijite. 

PAULINA (//niştită): Ştiu. Altceva? 

REMUS: De unde ştii? Ti le-a mai mângâiat cineva? 

PAULINA: Le îngrijesc singură. 

REMUS (luându-i inelarul): Spune-mi, te rog, ai avut 
cândva vreo greutate la degetul ăsta? Ceva de aur sau 
de dubleu? 

PAULINA: Nu, n-am avut. 

REMUS: Te costa prea mult aurul? 

PAULINA: Da. 

REMUS: Şi dubleul? 

PAULINA: Îmi plac lucrurile adevărate. 

REMUS (arătând un inel pe degetul lui): Ştii ce piatră e 
asta? 

PAULINA: Da, onix. (Surprindere la Remus.) Cunosc 
pietrele. Am strânse tot felul de roci. De la andezit la 
bazalt şi micasisturi. 

REMUS: Zestrea dumitale? Şi inima din ce rocă e făcută? 

PAULINA: Ce voiai să-mi spui? Sunt ocupată. 

REMUS: De cine? (Îi întoarce palma.) Voiam să-ţi ghicesc. 
Palma dumitale e foarte agitată. Un şir de linii care se 
taie, duc spre muntele Venerei. Spre acest munte au 
avut norocul să călătorească destui bărbaţi — nu 
Intrerupeti oratorul! — cu merite mai mari sau mai 
mici. E şi normal: nu numai muntele, dar tot continentul 
ăsta, care eşti dumneata, e foarte atrăgător, chiar fără 
pietrele preţioase pe care le colectionezi. Aici, la 
intersecţia asta, se produce însă o întâlnire 
hotărâtoare: încearcă să urce spre dumneata, cu 

sentimente vibrante, un bărbat încă nedeslusit, după 
toate aparențele un cowboy veritabil. E fatal sá vá 
întâlniți, scrie aici. O doreşte si el şi dumneata. N-am 
dreptate? Gândeşte-te bine! 

PAULINA: N-ai dreptate. 

REMUS (gând s-o imbrátiseze): Cu ce-mi dovedesti? 

PAULINA (scu/ându-se liniştit): Dacă palma mea ar fi 
foarte agitată, cum spui, s-ar fi agitat de mult pe la 
gura dumitale. (Pleacă fără grabă.) 

REMUS (comentând): Minus douăzeci de puncte! (Scoate 
un coniac şi trage o ínghititurá. Apare Botogan.) 


Scena 4 


BOTOGAN: Ce faci, tovarăşe sportiv? Odihneşti după 
somn? (Se aşază lângă el. Dialog rapid.) 

REMUS: Acumulez. Bag la cap. Ştii câte ouă se pot mânca 
pe stomacul gol? Unu, că la celelalte eşti instruit. 

BOTOGAN: Poţi şi mai multe, când îţi dá papará. Esti cam 
plouat la faţă. 

REMUS (ciudos): Păi, cică de aia ai cap, sá nu te plouă 
direct în gât. 

BOTOGAN: Şi gât să tragi pe el, sá nu ti se uste mintea? 

REMUS: Da' ce, după anatomia dumitale, mintea e jos în 
stomac? 

BOTOGAN: Păi, dacă ar fi unde o ştiu eu, n-ai face glume 
fără cap. (Bătându-l cordial pe umăr.) Vezi cá-ti place la 
noi? Ai zece zile, din care două de muncă voluntară... 

REMUS: Trebuie să mă distrez şi eu cu ceva, nu? 

BOTOGAN: ...într-un loc cum nu sunt multe pe pământ. 

REMUS: Ştii ce, nea Comane, vorbim între bărbaţi: nu-mi 
mai vinde mie iordane de-as tea, că eu tot m-am 
eclipsat în trei zile. Aveţi o hidrocentrală frumoasă, 
curáticá, s-o purtaţi sănătoşi! Da' suferă comparaţie cu 
ce am văzut eu în Urali sau măcar şi în Suedia? Si 

gaura asta de sac, prin care trece o muscá la douá 
săptămâni, o numesti loc pentru oameni? Hai că nu mai 
sunt copil. Pe văru-meu l-am lăsat să explice, e din 
familie, îl menajez — de ce să-i stric plăcerea? Da' 
dumneata eşti om în toată firea. (Se scoa/ă să plece; 
din drum) 6 mii de kW, zău aşa! Păcat că ne răcim 
gura... (/ese.) 

BOTOGAN (rămâne un moment atins): 6 mii de kW, da! 
Bine că ai reţinut şi atât. 


(Inginerul şi Dobrică se întâlnesc în dreptul clădirii. 
Probabil, Dobrică l-a pándit.) 


Scena 5 


DOBRICĂ (mereu volubi]): Tovarăşe inginer, ce voiam să 
vă spun: pe fratele Valer l-a numit la C.S.P. încă nu ştiu 
ce. l-am dat telegramă. Acum avem şi noi un om la 
Bucureşti. (E sincer bucuros.) 

ROMULUS: Ce să ne facă? 

DOBRICA: E bun acolo, lăsaţi. Să fie! Dar nu de asta. Mi- 
am procurat nişte căpriori de acoperiş de la silvic, i-aş 
repezi mâine în sat, când merge maşina după 
alimente... Ştiţi că a venit peşte? l-am spus soţiei să v- 
aleagă unul mai mare, cred că l-a şi dus lui doamna. 
(Atenţie, să nu se şarjeze.) 

ROMULUS (încruntându-se): Nu trebuia. (Rídicá ochii, îl 
descoperă pe Botogan aşezat pe bancă. li spune furios 
şi de înfăţişarea nouă a curții, dar furios şi pentru că a 
fost văzut de el.) Ati deschis şi clubul? (Sí intră în 
clădire.) 


Scena 6 

BOTOGAN (/u; Dobrică): Poftim, tovaráse Aurică, ia loc, 
eşti cel dintâi. Şi zi, cum stai cu casa care o faci în 
Galba? 

DOBRICA: Ar merge, dar am greutăţi cu transporturile... 

BOTOGAN: Da’ cei treisprezece fraţi, nu te ajută? Şi cei 
opt cumnaţi? Ori e brânza pe bani? 

DOBRICA (fals): Mi-ajută, cum să nu-mi ajute? 

BOTOGAN: E frumoasă Galba. După ce o să aibă şi parcul 
ala din faţa sfatului... Iti place parcul? 

DOBRICA: Sigur că-mi place... 

BOTOGAN: Apoi, dacá-ti place, de ce nu vii să dai o lopată 
acolo, aşa de formă? 

DOBRICA: Miercuri fui în tură şi pe urmă după masă, ştii şi 
dumneata... 

BOTOGAN: Lasă să facem noi Galba, tu şezi liniştit şi-ţi 
adună. Om sili cât om putea să ai şi baia gata pe când 
te muţi acolo: din faianţă roşie îţi convine? Sá ne chemi 
când te îmbăiezi, poate îţi ajutăm la sápunit. (Apare şi 
Totea.) lacá, Totea ar fi bun la frectie. Ha, má? Vino, că 
nu-s secrete. (Totea se aşază. Lui Totea) Ani auzit că ai 
găsit o hârtie veche, o zapiscă. 


Scena 7 


TOTEA: Ce zapiscá? 

BOTOGAN: O zapiscá în care stă scris că mosu-táu ar fi 
fost neam cu al lui Dobricá; îi drept? 

TOTEA: Nu ştiu nimic de asta. 

BOTOGAN: Ba zice c-ar fi fost neam, veri de-al doilea ori 
şogori. Aşa că ai datorinţa să-i 'nalti satul lui şi să-ţi laşi 
banii la cooperativă, la nevastă-sa, să-şi poată şi el 
găta casa mai iute. (Totea nu pricepe încă bine, dar 
începe să se amuze.) Noi suntem neamurile lui cele 
bune, că de la fraţi nu ia nici gaura covrigului ori şeaua 
cocoşului. Aşa-i Aurică? Da' cu inginerul ce rudă eşti, că 

văd că faci iaz de peste de la tine la el? 

DOBRICA: Îl anuntai, să ştie omul. 

BOTOGAN: De ce îi îndeşi, mă, peştele, cu oase mari? N-ai 
băgat de seamă că se îneacă bietul? Omu-i delicat, te- 
ar refuza şi nu vrea; mai bine înghite osul decât să-l 
scuipe — aşa e el. 

DOBRICA: Iti pare rău că nu-ţi aduc tie. 

BOTOGAN: Sigur că-mi pare. Că nu-s nici rânzele noastre 
mai dubite. Şi dacă se iveşte pe lume ceva, păstrugă 
sau balenă, avem toţi drept la ea! Că nu-mpártesti 
pomana lui moşu-tău din Galba, ci bunul poporului. 
Nevastă-ta atâta-i acolo: o conductă de aducțiune, 
înţelegi: Nu-i nici Morgănoaia, nici Rotşildoaia, nici 
ruleta de la Monte Carlo, şoldită să iasă tot un număr 
(Totea râde.) Aşa-i mă, ce te râzi? lară pe Silviu, dacă-l 
tot îmbii la beutură, dă-i să bea zamă de struguri, nu 
zamá de clopot şi opăritoare de mate. Şi-i pune înainte 
o másáritá curată, că-i muncitor şi stăpân, i se cuvine 
(Confidential, aproape la urechea lui Dobrică.) li 
proprietarul fabricii ăsteia (arată hidrocentrala), n-ai 
ştiut? (Continuând, lui Dobrică.) Şi tu cu nevastá-ta, 
mă, sunteţi proprietari: da' aici, nu acolo. (Se întoarce 
la Totea.) lar tu patroane, să nu-ţi mai aşezi lăbile unse 
pe feţele de masă, că-s ale noastre şi fără stampilá. Si 
să-ţi pui flecurile la pantofi, să calci mai tare. Multe 
atârnă în lumea asta de cum calci. (Lui Dobrică) 
Vorbeşte cu Tita s-aducá placheuri la cooperativă, sá- 
ntărim călcătura oamenilor noştri! (Apar Paulina şi 


Măriuca.) Haide, Paulina, să ne sfátuim. Niţulescu unde- 
i? 


Scena 8 


PAULINA: A plecat la sectorul 2, la curs. 
BOTOGAN: Niciodată nu poți aduna cinci oameni aici. Pe 

Gombos nu l-am chemat eu. (Máriucál) Dar tu, de ce ai 
venit, Măriucă? 

MARIUCA: Aşa. Văd că-i şedinţă deschisă. 

BOTOGAN: Deschisá, zău, îi prima şedinţă în aer liber a 
colectivului de la Runcu. Avem de rezolvat o problemă 
importantă pentru viaţa noastră. Şi pentru viaţa uzinei. 
E vorba despre... 

DOBRICA: Transportul cu microbusul. 

TOTEA: Examenul de maiştri. 

BOTOGAN: Ba despre vaci. (Stupoare. Măriucăi, care a 
dat să plece) Poţi rămâne, că-s şi alte probleme, de 
vârsta ta. 

DOBRICA: Ce legătură au vacile cu producţia de energie? 

BOTOGAN: Toate au legătură. Baba, dacă n-ar îndopa 
rațele, ar veni mai devreme la liturghie. M-ai priceput, 
tovaráse Dobricá? 

PAULINA: Interdependentá, asa se cheamá. 

BOTOGAN: Hai sá numárám. Paulina are o vacá, Nitulescu 
alta, Gombos alta, Dobricá are, eu am si Totea e cu o 
vitea. Fiecare stă cu vácuta lui si o paste, aşa-i? Acuma, 
dacă le-am da împreună, credeţi că s-ar supăra vacile? 
Poate pe a lui Totea, că e domnişoară. Dar stăpânii? 

TOTEA (nemultumit): De-asta ne-am lăsat frustucul, să 
facem societate la vaci? Dă-le-n focul lor! Alte pro- 
bleme n-avem? Cresc ele şi aşa... 

BOTOGAN (sever): li vorba de creşterea noastră, má! A ta. 

TOTEA: Şi cine să le pască? 

BOTOGAN: Vezi, asta-i. Voi ce propunere aveţi? 

DOBRICA: Înseamnă că ne mai costă din buzunar văcarul. 
Şi cine îţi vine în colonie pentru şase vaci? 

PAULINA: Mai avem aici membri de familie care nu sunt în 
câmpul muncii. Sau Gombos îi pensionar. l-ar prinde 
rău câteva sute? 

BOTOGAN: Nu, Paulino, aici greşeşti. (Romulus, care 
trecea, s-au oprit şi el un minut mai încolo, să asculte 
despre ce e vorba.) Gomboş şi-a lucrat lucrul şi a fost 


42 


Costache si viata interioará 


cineva. Acuma, chiar dacá primeste pensie, el tot 
suferă în vintrele lui că nu mai lucrá, îi mare bătaie de 
dumnezeu sá ştii că nu mai foloseşti la nimic — odată. 

PAULINA: Chiar de-aia zic. 

BOTOGAN: Da’ dacă-l pui la vacile altora, din ce a fost, îl 
faci văcar. Pe mine mă poţi pune să păzesc vacile, că 
rămân tot maistru, nu-mi iei nimic. Dar lui îi iei simţul 
lui despre el, că a fost cineva. Şi îl iei si pe al bătrânei, 
pentru două sute. Bătrâna se uită şi acum la el ca la un 
bărbat. Lui trebuie să-i găsim iute o treabă de bărbat, 
să nu-şi piardă încrederea. Asa-i, tovarăşe inginer? Si 
trebuie găsită o treabă ştiinţifică, să nu la calea popilor. 
Avem de studiat ce e în sufletul oamenilor. 

ROMULUS (destul de intrigat de această față a lui 
Botogan): Am sá mă gândesc. (Pleacá.) 

BOTOGAN: Din toată colonia, pe doi nu-i putem pune sá 
păzească vacile: pe Gomboş, ca să nu-l nimuricim, şi pe 
Totea, fiindcă a păzit de mic vacile la stăpân şi trebuie 
să cunoască ridicarea lui prin clasa muncitoare. (Teama 
lui Totea, rezerva lui se topesc.) In schimb, le putem 
păzi noi ceilalţi, pe rând. Asta-i propunerea mea. 

DOBRICA: Întovărăşire zootehnicá în industrie? Cine a mai 
pomenit? 

PAULINA: Întovărăşire. Reducere de timpi morţi. Ajutor 
reciproc. Cum vrei să-i zici. Să fii mai aproape de noi, 
asta e. 

BOTOGAN: Dacă vreţi, putem uni laptele şi trimite o dată 
la căşărie în Galba. 

DOBRICA: Eu am copii la oraş. 

BOTOGAN: Să-ţi trăiască. Ştiu că ai copii şi fraţi. Da' când 
duci putineiul cu lapte în spate şi, mergând, se 
smântâneşte deasupra şi tu bagi dedesubt apă cu 
băşica de bou, nu-l duci la copiii şi fraţii tăi, ci la 
cooperativa cu care ai contractat. De ce, tovarăşe 
Dobrică? Oare acei muncitori, care îţi beau laptele la 
oraş, n-or fi tot fraţii tăi şi dacă nu-i cheamă Dobricá? 

Paispe ai? Eu zic să-i máresti la paispe milioane, vrei? Si 
sá le dai numai smántána de deasupra. La nivel 
mondial. 

DOBRICĂ: Prea má iei, ştii! 

BOTOGAN (cu un ton mai apropiat): Te iau továráseste. 
De ce s-alergi atâta si să schimbi atâtea haine. Jumate 
de zi ţăran, jumate muncitor, şi jumătatea a treia 
comerciant? Şi cu slánina-n pod şi cu varza unsă. 
Tovarási, studiati propunerea. 


Scena 9 


FILICA (apărând din nou): N-a venit tovarásul Vátui? 

BOTOGAN: N-a venit. (Vede cu surprindere fața agitată a 
Filicăi.) Încă ceva. (Filica se apropie şi ea de grup.) Se 
simte nevoia să se ocupe cineva de igiena oamenilor. 
Avem o secţie de cruce roşie care nu-şi trăieşte traiul; 
în schimb, îşi mănâncă mălaiul, birocratic. Ne trebuie o 
tovarăşă cu mai multă şcoală, care să meargă pe la 
oameni să-i înveţe cum să fiarbă, cum să doarmă... 

TOTEA: ...cum să se drăgălească... 

BOTOGAN: Şi aceea ar fi bine, că nu toţi ştiu. Care să le 
fie doctor până vine doctorul, carte de bucate... 

TOTEA (amuzat): ...poticărăşiţă... 

BOTOGAN: ...şi moasá dacă trebuie! (Filica s-a apropiat, e 
foarte atentă.) M-am gândit c-ar fi potrivită tovarăşa... 
(Un fel de speranță la Filica.) Măriuca Sas. (Vede pe 
fata Filicăi o deceptie.) 

DOBRICA: Se aprobă. (Aprobă şi ceilalți) 

BOTOGAN: Bineînţeles, tovarása se va uita şi dacă la 
cooperativă nu-i clisa râncedă, ori vinul apos. 

MÁRIUCA (care e o fetiţă timidă): Eu nu beau... 

BOTOGAN: Apoi de-aia te şi punem; că Silviu nu mai 
cunoaşte comina de benzină. (Ridicándu-se.) Asta-i, 
tovarăşi. (Oamenii se risipesc glumind. Botogan vine la 

Filica.) Tovaráse Filica, am încercat în toate chipurile, 
am fost şi la comitetul raional: nu putem aduce şcoala 
aici, nu-s copii destui. 


(Filica pleacă fără nici un cuvânt. Botogan, surprins de 
această reacțiune bruscă, priveşte după ea. Când 
oamenii s-au risipit, iese inginerul din clădire. Tot atunci, 
ajunge şi Vátui cu măgarul pe care-l priponeste.) 


Scena 10 


VĂTUI: Bună ziua, tovarăşe inginer. Să vă dau situaţia 
barajului. 

ROMULUS (preocupat): Du-o la birou. (Vátui pleacă. 
Romulus îl opreşte.) la spune, Vătui, cum o mai duci pe 
acolo? 

VĂTUI: Cu barajul? N-aveti nici o frică, tovarăşe inginer. 

ROMULUS (c/ipina): Nu, nu dumneata personal... Cu 
prietenii ăia ai dumitale, barajiştii? (Cam jenat.) Voiam 
să ştiu... ti-ajung? 

VĂTUI: Apăi, n-am numai barajişti prieteni. Am şi alte 
feluri. Sunt binişor şi cu nişte printi. 

ROMULUS: Prinţi? Asta ce poveste mai e? 

VĂTUI: Nu-i poveste. Uite, cu prinţul Sufanuvong mă aflu 
bine. Nici cu Sianuk n-o duc până acum rău. 
Sufanuvong mă mai întreabă de sănătate şi de altele. 
Îmi spune planuri. Avem şi un schimb de experienţă. 

ROMULUS (serios): Cum asta? 

VATUI: Alaltăieri, când măturam în faţa barăcii, numai |- 
aud cum zice: — Nicolae, strânseşi apă multă; acum, 
de-i dai drumul la vale, poţi iriga de-a-ndragul, creşte 
bobuletul 'nalt. Şi eu am strâns, zice, la un fel de baraj, 
colo în munţi la mine, un alt soi de apă: vie. Acu-i cam 
tulbure, da' ia să vezi când s-o limpezi, că-i numai 
bunicică de irigat tot sudul, până la Mekong. Bine, zic, 

sá dea Budha. Dar de ce má întrebarăţi aşa deodată? 
(Romulus nu răspunde. Vătui pleacă în clădire.) 


Scena 11 


ROMULUS (în apropierea măgarului): O simt plecând, deşi 
nu mi-a spus nimic. Inevitabil. A venit şi el care o 
atrage, o epatează cu performanţele lui. cu aerul lui 
cuceritor. Ce pot face dacă sunt plicticos, fără haz? E o 
chestiune de structură şi structura nu se poate 
modifica. (Cu o undă de umor, lui Costache) ...Cum nu 
pot face din tine cal. Nu toţi oamenii cuceresc, unii se 
mulţumesc să repare. E micul lor eroism! Şi uite că 
acum nici la reparat nu mă mai pricep. S-o ţin cu sila, 
dar am dreptul? O iubesc, las-o să-şi joace şi ea cartea! 
(Infrigurat.) Crezi că e bine aşa? Hm! N-o să-i spună din 
nou: indiferenţă, rigiditate, şi o să aibă încă un motiv 
să-şi scuze plecarea? Ai, mă? (// mângâie.) Ce simple 
sunt toate la tine. Crezi c-o să înţeleagă într-adevăr 
preţul plecării ei? Şi tot eu mă întorc şi spun: dar e bine 
să-l înţeleagă? Că nu vreau să-i taie asta din aripi, 
acolo unde se duce! (Neobisnuit de pasionat) Şi de ce 
să plece la urma urmei, fiindcă, pentru moment, îi e 
greu? Doar greutăţile verifică o căsnicie. Nu, Costache? 
(Rácnind la măgar) Inseamná că toată căsnicia a fost 
şubredă şi că am greşit, luând-o. (Se domoleste.) E 
posibil să-l iubească pe el mai mult, pentru că e 
fluşturatec? Cunoşti ceva şi nu-mi spui? Şi n-am măcar 
cu cine să mă sfătuiesc, aici primprejur. Nu ştiu cum se 
descurcă stăpânul tău, dar mie a început să mi se pară 
pustiu. Femeia asta mă face să mă simt singur şi 
neputincios, cum n-am fost niciodată. Să nu fiu oare 
bun de nimic? Să fiu lipsit de orice merit în faţa 
oamenilor? Am ajuns să mă reazăm pe tine? Pleacă de 
aici, suntem ridicoli. 

(Se aud paşi. Ca sá nu fie surprins de Botogan şi Totea, 
inginerul se dă după zid, şi, nereflectat, suie scara de 
incendiu pe acoperiş.) 


Scena 12 


BOTOGAN (certăreț): De aia-s haine, sá le poarte omul, şi 
mobile, să simtă că are casă. La tine-n casă, dacă 
întorci o mitá de coadă, n-are de ce se apuca. 

TOTEA: Şi dacă! 

BOTOGAN (supărat): Apoi. nu „şi dacă”! Nu te-a scos 
clasa muncitoare să umbli mozolit şi să stai în páretii 
goi ca buha. Ai drept la mobila cea mai bună în viaţa 
asta. Şi la pictura cea mai bună. Bani ai. De Tonitza să- 
ti cumperi, m-ai auzit? C-acela-i bun. 

TOTEA: Poate omul trăi şi fără Tomitá. 

BOTOGAN: Poate, da. Poate dormi şi pe lavitá, se poate 
culca şi încălţat în pat, dacă are somn, poate face focul 
cu coceni şi mânca croampe cu ştevie, că-i bună la mai, 
şi poate ţine umblătoare în curte şi duhăni foi de 
cálindar păpistăşesc. Aşa-i, mă! Dar acela nu-i omul 
nostru. Omul nostru trebuie să lucre la nivel mondial şi 
să trăiască mai fain ca toţi. Adineaori te auzii zicând 
(imitânau-l, moale) că-i bun şi podul ăsta pentru Runcu 
3. (Aspru.) Îi bun pentru guşteri! Dar pentru noi o să 
trebuiască să facem un pod de piatră şi, mai târziu, 
unul de marmură, cu statui pe el, sá luceascá. Acela-i 
de noi! 

TOTEA (contrariat): Lui Dobrică i-ai spus să nu-şi facă 
casă. 

BOTOGAN: Tu ai înţeles asta. Că măgarul de colo a-nteles 
mai bine. l-am spus sá nu tragă totul la burta lui, sá nu- 
şi facă ladă de zestre din munca ta. 

TOTEA (ciudos acum pe Dobrică): Apoi... tună-se dracu şi- 

N... 

BOTOGAN (/ntrerupându-l): Şi încă una. Dacă-i musai să 
sudui, suduie altceva, nu pe ortacii tăi. Suduie-l pe 
Costache, că şi-aşa nu-i pasă. 

TOTEA: Îţi cam râzi de mine, Comane. 

BOTOGAN: Cu ce? 

TOTEA: Cu multe. la, si cu ,nivelul mondial”! 

BOTOGAN (foarte serios): Má, Silvie, nu-i nici un rás. 
Hidrocentrala asta, Runcu 3, merge aproape cu toti 
parametrii la nivel mondial. Mai mult decát scoatem noi 
din ea, nu poate scoate nici dracu', înţelegi? (Romulus, 
de sus, e foarte atent.) Uzura ei e minimă, iar 
productivitatea îi maximă. Ce să fac, dacă-i râul mic, 
mama lui, că dacă aş putea, l-aş umfla şi pe el. 

TOTEA: Ai zis să nu înjuri. 

BOTOGAN (amărât): Asta-i toată boala mea, că-i râul 
pişpiric (scrâşnind) de la dumnezeu, că celelalte toate 
se pot ridica la nivel mondial. Inginerul nostru 
Málureanu, în meseria care o are, îi foarte bun, e la 
nivel mondial, aşa să ştii! Nu te uita că stă în văgăuna 
asta, dar nu-s mulţi ca el. Şi-apoi şi tu, într-un alt fel, 
politic, esti la nivel mondial. (Totea nu înțelege.) Ce i-ai 
spus tu la grof, în '45, când te-ai dus la el, acolo în 
Sătmar, să-i iei moşiile? 

TOTEA: Ce să-i zic? Atâta i-am zis: măăă!... 

BOTOGAN: Destul îi. Vrut-ai haina de pe el? (Totea neagă.) 
Nevasta? 


TOTEA: Ba eu. 
BOTOGAN: l-ai spus, fiindcă a fost ungur? 
TOTEA: Ba! 


BOTOGAN: Vezi? Îţi spun eu ce i-ai spus: măăă, până când 
oi fi eu jos şi tu sus? 

TOTEA: Ca şi când am fi născuţi prin altă parte. 

BOTOGAN: Asa-i. Tu ai spus în viaţa ta de un milion de ori 
„mă” şi de un miliard de ori; dar când ai zis atunci acel 
„mMăă!”, l-ai zis la nivel mondial, că l-ai zis şi pentru alte 

milioane de oameni. (// apucă de umeri pe Totea, ca pe 
un fiu.) Silvie, tu sá ai încredere în mine. Ori n-ai? 

TOTEA: Ba, aş avea... (Hotărându-se să-şi lichideze 
reticenta.) Îi drept că te-or pedepsit amu trii ani? 

BOTOGAN (scărpinându-se în cap): Asta te doare pe tine? 
Am spart un geam, atâta a fost tot. Mi-au dat o 
amendă, c-am meritat-o. 

TOTEA: De ce l-ai spart? Erai bat? 

BOTOGAN: Ba treaz. La un ghiseu, la o poştă. Era gáurica 
aceea prea jos. Apoi, mi-a venit nu ştiu cum, aşa... Zic: 
puneti-o mai sus, c-a sosit vremea să poată sta omul 
de vorbă cu spinarea dreaptă, nu gíb. Şi-i trásei un 
pumn. Au şi schimbat-o... Când a fost la amendă, 
gândii: — „S-a dus, se sparse, da-mi plăcu cum mă 
arse”... (// vede pe Vătui prin curte.) — Mă, Nicolae, te- 
ai întâlnit cu soţia lui tovarăşul inginer? 

VĂTUI: M-am întâlnit. 

BOTOGAN: Si nu ţi-a spus nimic? Că te căuta. 

VĂTUI: Nimic. (Se duc toţi înspre fund.) 

BOTOGAN: li cam soadá treaba!... (/es.) 


(Filica apare, il vede cu surprindere pe Romulus 
coborând de pe casă, se fereşte de el şi, când rămâne 
singură, vine la Costache.) 


Scena 13 


FILICA (în mână cu o hârtie; cu o mare exaltare): Nici un 
gest, nici un gest din partea lui, nimic. Se consideră aşa 
de sigur pe el, pe mine? Nu simte că sunt în stare să-mi 
iau lumea în cap, să termin odată cu viaţa de aici 
pentru totdeauna? Să progresez sau să mor!? Ştii ce 
înseamnă sá stingi lampa în fiecare seară cu 
sentimentul că n-ai realizat nimic, şi că toate cunostin- 
tele tale de pedagogie, economie agricolă şi 

agrobiologie, stau ca niste borcane de compot care 
prind floare? Şi doar am o meserie atât de nobilă, 
Costache, sá educ. Dar pe cine? El m-a temperat în tot 
şi-n toate. De câte ori spun unul străin 10 mii de kW, el 
spune 6 mii. N-are simţul grandiosului, al lumii mari, ca 
celălalt. Să fi avut un milion de kW, aici, puteam sta, 
era un spectacol máret din care făceam parte! Cum 
poate fi asa de ticăit cineva? Celălalt, mai puţin munci- 
tor, s-a realizat, s-a distrat. Şi el stă ca un bleg. Şi mă 
tine priponită şi pe mine. (Dânau-şi seama că măgarul 
e priponit.) Nu te supăra, dar noi oamenii avem alte 


ambitii!... Nu mi le-a luat la serios! Trec anonimă prin 
viaţă. O singură dată am fost pomenită şi eu în „Gazeta 
învăţământului”, poftim, citeşte. Şi am vrut să 


revolutionez şi eu şcoala! Ştii ce e cumplit, Costache? 
(Disperată.) E omul cel mai bun din lume! Nici nu pot 
îndrăzni să-l compromit, plecând de aici, să-i fac vreun 
rău. Ar fi distrus, n-ar mai putea munci la cel 6 mii de 
KW ai lui. Dar atunci încotro s-o apuc? Imi trebuie o 
şcoală, o sală de concert, un mediu! Bărbatul ăsta, cu 
calmul si cumpátul lui, mă face singură şi 
neputincioasă cum n-am fost niciodată. (Reproduce 
exact fără să ştie întrebările lui Romulus.) Sá nu fiu 
oare bună de nimic? Să fiu lipsită oare de orice merit în 
faţa oamenilor? Ah, îmi vine să mor! (Măgarul s-a 
apucat să roadă ziarul. Se aud paşi.) Am uitat să-ți 
aduc şi zahărul. ŢI-l trimit. (Ñ zâmbeşte amar şi se 
eschivează, în timp ce Botogan se apropie, culege 
Ziarul, mută măgarul şi pleacă.) 


(Acum traversează curtea Măriuca Sas, şi imediat 


apare şi Remus cu o mână bandajatá.) 


Scena 14 

REMUS: Au! (Máriuca se opreste.) Au! (Máriuca vine la el.) 
Caut un înger sau o infirmieră. Nu cunoşti pe cineva 
care ar putea să-mi dea un ajutor pe acest pământ? 

MARIUCA: la loc, te rog. (//; desface bandajul.) Dar nu e 
nici o rană. 

REMUS: Probabil s-a tras undeva mai în adânc şi mă 
pârjoleşte. (/ntâi, Măriuca e gata să creadă. Apoi, 
văzând că e glumă, se retrage.) Mă rog, nu e nimeni cu 
primul ajutor aici? 

MARIUCA (sfioasă): Eu sunt cu primul ajutor. Dar nu ştiu 
ce vrei. 

REMUS: Ce vreau? 


„AŞ vrea să nu mai stai 

pe gânduri totdeauna, 

să râzi mai bine şi să-mi dai 
(mai timid ca de obicei) 

o gură, numai una”. 


MĂRIUCA (speriată): Ce? 

REMUS: Nu mie, lui Eminescu. 

MARIUCA: De ce vorbeşti aşa cu mine? 

REMUS: Mai frumos decât în versuri, cum vrei? 

MĂRIUCA: Îmi spui nişte cuvinte care nu cadrează. Nici nu 
mă cunoşti. 

REMUS: Păi asta încerc. De ce mă opreşti să spun o dată 
adevărul? O dată nu-i mult. Umblu de ani de zile după o 
fată adevărată, ca un nomad. Mâine sau poimâine sunt 
obligat sá mă călătoresc din nou. (Nu mai glumeste 
decát pe jumátate.) Dar má jur pe focul olimpic cá dacá 
as putea sá ating aceste buze as arunca de pe 
acoperiş, în bazinul de linistire, cartea mea de căpătâi, 
care e „Mersul trenurilor” şi aş rămâne aici. 

MARIUCA: (cu compasiune): Imi pare rău pentru 
dumneata. 

REMUS (cu un patetism comic): Nu vrei să mă crezi? 

MÁRIUCA: Ştiu că unii bărbaţi profită de încrederea fetelor 
şi pe urmă le fac rău. Vorbesc cam ca dumneata şi câte 
una, dacă e năroadă, ascultă. Şi poate s-o páteascá. 

REMUS: Cum? 

MĂRIUCA: Rămâne gravidă şi trebuie să meargă să-şi facă 
raclaj. Ceea ce e urât. (Remus e stupefiat.) Eu nu 
înţeleg cum poţi crede un om care ştii că nu te iubeşte 
— fiindcă asta se vede, nu-i asa? Eu mă aştept la o 
singură iubire, pe toată viaţa. Şi nu prea eşti dumneata 
aşa ceva. (P/leacă.) 

REMUS (cu regret): Minus patruzeci de puncte. (la amărât 
din punguta de zahăr, adusă pentru măgar.) Serveste, 
Costache! 


CORTINA 


TABLOUL 4 


(În curtea centralei stau de vorbă, într-un colţ, Filica şi 
Remus. Cine i-ar vedea, ar zice că se înțeleg de minune.) 


Scena 1 


FILICA (într-o tensiune mocnită): Aşadar, te-ai hotărât 
pentru mâine dimineaţă? 

REMUS: Îţi pare rău? 

FILICA: Nu plecarea mă indispune, ci aerul că ieşi dintr-un 
fund de lume întunecos, pe care-l laşi pentru totdeauna 
în urmă. Plecările sunt plăcute, părăsirile sunt 
groaznice. Bineînţeles, pentru párásiti. 

REMUS: Ai fi vrut să mai stau? 

FILICA (enervată): Nu înţelegi că e totuna dacă în loc să 
pleci mâine, pleci poimâine, cu acelaşi sentiment că 

scapi? E asa de greu de priceput? Una e sá pleci la un 
examen sau un concurs, ca să învingi, şi alta e sá pleci 
zicând „In fine”! 

REMUS: În fine: am priceput. 

FILICA: Nu râde! Excursionistule! Tu nu cunoşti picătura 
de moarte pe care ţi-o lasă aici cei ce merg să-şi 
continue într-altă parte viaţa. Când s-a demontat 
şantierul şi au început să plece ultimele butoaie cu 
motorină, scurgându-şi rămăşiţele în praf, şi praful se 
aşeza să le acopere, şi pe urmă, când au zornăit 
ultimele căruţe cu fier canelat supranormativ şi 
ultimele şipci gălbui de cofraje (exasperată că nu poate 
comunica) ...Ah, sunt sentimente pe care un bărbat nu 
le poate înţelege! Mai ales când e şi victorios. Spune, 
lumea asta interioară de ce nu vă străduiţi nici unul s-o 
cunoaşteţi mai de aproape, s-o valorificati? 

REMUS (dezolare comică, totuşi dezolare): Eu m-am cam 
străduit, dar crezi că se lasă? 

FILICA (fără să-/ ia în seamă): Are atâtea modulatii, care 
toate intervin în fiecare vorbă şi gest al nostru. 

REMUS: Nu asta mă incomodează. 

FILICA (privindu-l ca pe un fenomen): N-ai avut niciodată 
sentimentul părăsirii? Nu, să nu faci vreun joc de 
cuvinte sau vreo glumă acum! 


(Se apropie Romulus şi Botogan.) 


REMUS (serios, dar într-o formă derutant de zâmbitoare): 
Îl experimentez mâine dimineaţă. (Când Romulus e 
lângă ei.) Mai ales că nici soţul tău nu şi-a exprimat 
entuziasmul să mai rămân. 

FILICA (încordată): Mă mir. Tocmai acum, când se pare că 
l-ai învăţat să se suie pe acoperiş? 


_ (Toți trei bărbaţii se privesc mirati. Filica pleacă. 
Incordarea persistă.) 

Scena 2 


REMUS: (ca să ínvioreze atmosfera): Ştiţi care e 
deosebirea între un crocodil? Nea Comane! Vere! Mi-a 
spus-o un american la Roma. Nu ştiţi: e mai lung decât 
verde, fiindcă verde e pe spate, iar lung în tot timpul 
anului. (Tácere penibilă.) 

BOTOGAN: Să vă spun si eu o cimilitură: ştiţi cât fac doi 
cu unu? (Are o figură hátrá, de om care urzeşte ceva.) 
REMUS: Stai sá mă gândesc. Asta e aia cu...? Nu! Eu o 
ştiam altfel. Doi... cu unu... stai că era nostimă, în tot 

cazul. 

BOTOGAN: Tovarăşe inginer! 

ROMULUS (circumspect): Depinde. După teoria grupelor a 
lui Galloi şi Abel poate da soluţii variabile, în funcţie 
de... 

BOTOGAN: N-o ştiţi. Să v-o spun eu. (Seríos.) Doi si cu 
unu fac trei. (Pleacă spre clădire. Inainte de a intra) Cel 
puţin după capul nostru. 


(Romulus şi Remus merg în tăcere şi s-aşază pe banca 
din fund.) 


Scena 3 


REMUS: N-ai treabă astăzi? 

ROMULUS: Merge ,rásnita” şi fără mine. 

REMUS: M-am simţit destul de bine aici. 

ROMULUS: Mă bucur. 

REMUS: M-am simţit ca în familie. Cred că îţi mai aduci 
aminte cum era în familie la noi, că tot ai stat vreo 
câţiva anişori. Şi nu răi. 

ROMULUS: Am stat, am muncit, am meditat toată 

familia... 

REMUS: Norocul nostru. 

ROMULUS: M-am calificat si acum furnizez familiei energie 
electrică la preţ redus. Şi altor rude satisfactia de a nu 
fi ingineri. 

REMUS: Bravo. Cred că nu-mi faci nici o vină din faptul că 
ies câştigător la concursuri. 

ROMULUS: Nici o vină. dar nu-mi mai spune „bravo”, 
fiindcă eu nu concurez în faţa ta. Mi-ai mai spus de 
câteva ori. 

REMUS: Încurajările te descurajează? (Botogan ascultă 
conversaţia de la ferestruica de sus.) 

ROMULUS: Nu, dar eu nu ţin decât la recordul de a 
funcţiona zilnic fără variaţii. (Cu sarcasm foarte fin, 
atât de fin încât nici nu pare sarcasm.) ...ca o piesă 
mecanică. Transformatorul acesta nu poate fi stimulat 
cu un bravo. Cel mult, Costache poate. Si alţii ca el. 

REMUS (atins): Cam aşa vorbesc şi fetele bătrâne despre 
feciorie, cum vorbeşti tu despre îndeletnicirile tale. 

ROMULUS: Ce să fac dacă nu nuntesc în fiecare zi, ca tine. 
(E comprimat, la culme.) 

REMUS: În tinereţe mai aveai un pic de umor. 

ROMULUS: Probabil ca a rămas în vreo teză de 
matematică, pe care mi-ai luat-o tu din greşeală. 
Retine-l, că n-am nevoie de el aici. 

REMUS: Chiar aşa sá te fi sălbăticit? Acum pricep de ce nu 
mi-ai povestit convorbirea cu ursul: era intimă. Intre 
urşi. 

ROMULUS: Singurul contact cu umanitatea, pentru mine 
(subliniat) şi nevastá-mea, eşti din fericire tu. Poate e 
cazul să-ţi mulţumesc pentru această rodnică influenţă. 
(Se ridică.) 

REMUS (ridicându-se şi el): Ea însăşi a recunoscut că-i 
întreţin imaginea unei lumi mai aerisite decât Runcu 3 
al tău, aşa că primesc multumirea. 

(Romulus are o mişcare ca şi când ar vrea să-l 
pălmuiască, dar se reţine şi pleacă. Remus rămâne 
zâmbind. Peste o clipă apare lângă el Botogan.) 


Scena 4 


REMUS: Ce, ai venit să mă întrebi şi tabla înmulţirii? 

BOTOGAN: Ba tot la adunare am rămas încă. Nu-mi ies 
nişte socoteli. 

REMUS: Du-te la inginer să te mediteze. 

BOTOGAN: Mai am timp. Ai cărţile aici? Nu facem un 
şeptic? 

REMUS (surprins): Facem. (Scoate cărțile, fierbând încă 
de ciudă din cauza discuţiei.) Domnule, asta e prea 
mult: l-am ţinut, i-am îmbrăcat, l-am hrănit. 

BOTOGAN: Pe cine? 

REMUS: Pe văru-meu. Si acuma îşi închipuie că e regele 
ostrogoților... 

BOTOGAN: Taie! 

REMUS (táind cărțile): Şi ia nişte atitudini de ai zice că nu 
conduce un flecustet de hidrocentrală de mâna a 
zecea, ci Bratskul sau Valea Tennessee. Am fumat 
hidrocentrale de-astea cu duzinele, dar erau alţi 
oameni. Şi alt utilaj, ce să mai vorbim! 

BOTOGAN: Şi mai ce? Spune, că mă interesează. 

ROMULUS: Domnule, numai în Suedia. Păi ce utilaj am 
văzut acolo! (Aruncă o carte.) 

BOTOGAN: Există şi la noi. (Aruncă şi el. Se va arunca 
câte o carte la fiecare replică, din ce în ce mai tare.) 

REMUS: Da. Dar ei fabrică singuri turbine. 

BOTOGAN: Am început să fabricăm şi noi! 

REMUS: Transformatori. 

BOTOGAN: Fabricám transformatori! 

REMUS: De cánd? 

BOTOGAN: De curánd! 

REMUS: Ei n-au linii de 110, au mai mari. 

BOTOGAN: Le márim şi noi! 

REMUS (aruncánd cu náduf cartea): Ei au centrale 
subterane. 

BOTOGAN (tâ/nd cu cartea lui): Construim si noi acum! 

REMUS (nemaiștiind ce să arunce): Eu am asul! 

BOTOGAN (imperturbabil): La sărituri? Nu cred. (Aruncă o 
carte şi ia potul.) Eu am atu-ul: culoarea de roşu! 
Ajunge pentru astăzi. (fsi aprinde o țigară.) Ce vream 
să te-ntreb: ai primit banii? 

REMUS: Care bani? 

BOTOGAN: Cecul pe care ţi l-am trimis. Nu l-ai primit? Má 
mir. Ştiu că poşta suedeză funcţionează foarte bine. 

REMUS (/ntrigat): Ce bani, nea Comane? 

BOTOGAN: Ei, nu mai întreba atât. Cine te-a trimis acolo? 
Nu te-am trimis eu? (Remus cască ochii.) Şi cu Vátui? Si 
cu Totea? Şi cu inginerul Mălureanu? la spune! 

REMUS: Ce glumă e asta? 

BOTOGAN: Nici o glumă. Încă Vătui, din când în când, 
striga, de la el, de la Coada Tapului: „Hai Mălureanu! 
Mai sus Málureanu!” Am vrut să-l trimitem pe Totea, 
dar Totea era ocupat să ungă rotorul Pelton, aşa că te- 
am trimis pe tine. N-ai auzit cum strigam? Ori eşti fudul 
de urechi? 

REMUS: Mi-oţi fi dat şi de máncare?... 

BOTOGAN: Aia ţi-ai agonisit-o singur, dar în Suedia noi te- 
am trimis, să sari înalt. 

REMUS: 2,02. 

BOTOGAN: N-ai sărit 2,02, ai sărit 1,99. (Remus se 
schimbă la față.) Şi chiar dacă ai fi sărit 2,02, fiule, e 
puţin. Nouă nu ne trebuie jumătăţi de rezultate, că noi 
aicea, cu Mălureanu ăsta al doilea, nu dăm jumătăţi de 
rezultate. Te-am trimis să sari mai zdravăn, la nivel 
mondial. N-ai făcut ispravă. Acuma ne mai şi trişezi cu 
trei centimetri. „Las că ursii din Runcu nu mai ştiu el de 
atletism” — aşa-i? Şi apoi cu cantonamentul cum e? 

REMUS (zápácit): Cum e? 

BOTOGAN: MNu spuneai că trebuie să pleci în 
cantonament, că n-ai timp de noi? De ce nu spui mai 
bine că ţi s-a desfiinţat unitatea şi că pentru transfer ţi 
se cere să-ţi termini şcoala şi să-ţi faci practica? Şi că ai 
venit să vezi dacă nu-i vreun rostulet pe aici. Şi acuma 
vrei să pleci ca un matador, să nu te descopere cineva. 
Aşa-i, fiule? Astea-s cărţile care le ai în mână? 
(Strânge.) Apoi dă-le încoace, şi apucă-te de celelalte, 
că vine vremea să nu mai poţi nici perfora biletele de 
tramvai dacă nu eşti doctor în filozofie, mă auzi? (Se 
ridică.) Îi un pic de glumă în ce-ţi spun, da' nu mult! (// 
bate pe umăr, mai afectuos.) Hai, şi te-om ajuta, 
tovarăşe campion. Da' şi tu să-l ajuţi pe Totea să sară 
mai mult ca tine. (C/ipind din ochi, ca un fals smecher.) 
E bine? (Pune degetul la buze.) Şi vorba! (Pleacă la 
treaba lui.) 


(Remus rămâne desființat pe bancă. Cu o agitație 
supremă în privire, vine Filica. Trece pe lângă măgar — 
care nu se vede în scenă, dar se presupune alături — şi îi 
spune două vorbe în fugă). 


Scena 5 


FILICA (/u; Costache): M-am hotărât! Fie ce-o fi! Merg cu 
el. (Vine în dreptul lui Remus, care încearcă, penibil, să- 
i Zâmbească.) Ascultă Remus, îţi vorbesc de la om la 
om. Ştiu că ai o mulţime de relaţii, că eşti cunoscut 
peste tot şi apreciat. (Cu o mică amărăciune.). Cine e 
mai cunoscut decât sportivul? Ajută-mă să ies din acest 
impas, să-ncerc să-mi fac o altă viată. Mă ajuţi? 

REMUS (o priveşte cu un zâmbet prostit pe față): Eu? Sá 
te ajut? 

FILICA: N-am să te incomodez, îţi promit. Nu vreau nici să 

merg odatá cu tine, nici sá stau cu tine. 

REMUS (cu gándul dus): Nici sá stai, nici sá mergi?! Atunci 
cum? 

FILICA: Vorbesc serios. E vorba numai să-mi asigur o 
bază... 

REMUS (tot aşa): Bază? Sportivă? 

FILICA (un moment nu ştie ce să creadă, apoi): Pentru 
canto... pentru conservator. Cred că e momentul 
suprem să încerc. Aş vrea să concurez. (/n chiar acest 
moment măgarul rage scurt.) Ce e asta? 

REMUS (fără să-şi dea bine seama ce spune): Concurența. 

FILICA (a înghețat. Cu vocea cea mai adâncă, cea mai 
tragică, îi spune): Cum?... Cum îţi permiţi? (Această 
voce îl trezeşte pe Remus.) 

REMUS: Uite, verişoară... care e situaţia... 

FILICA (u/cerată): Îţi îngădui să-ţi baţi joc de mine ca de 
ultima provincială? În plimbările alea multe în care ai 
fost, n-ai reuşit să devii încă om? Ce-ţi închipui, că dacă 
sari doi metri ai dreptul la orice? Mai vorbeşti de stil! 
(Remus, disperat, arată în direcţia măgarului.) Nu-i 
vorba de spiritele îngrozitoare pe care le-ai făcut cu 
singurul lucru de care eşti mândru: cu picioarele. E 
vorba că refuzi şi tu în mod brutal să mă iei in serios, 
că nu-mi dai sprijinul pe care ţi-l cer şi fără de care mor 
în această colivie. (E€ miscatá profund, aproape de 
plâns. De sus, Botogan o urmăreşte.) Spui prostii 
înadins, crezi că nu-mi dau seama? E o răspundere pe 
care o respingi, asta este. (Pleacă spre ieşire.) 

REMUS: Eu... mai degrabă... (O însoţeşte.) 

FILICA (frântă): Credeam că vă antrenați si din punct de 
vedere moral. Mi-ai făcut răul cel mai mare pe care îl 
poate face un om altuia: mi-ai deschis orizontul şi acum 
îl gátui. Lasă-mă! Du-te!... (Remus a apucat să iasă, 
când apare Vátui.) 

Scena 6 


VĂTUI: Tovarásá inginer, ati avut să-mi spuneţi ceva? 

FILICA: Dumitale? Nimic. (Dânau-şi seama că a fost prea 
„aspră.) Drum bun. Cât faci până sus? 

VATUI: Nu merg sus. Mă duc la vale, să-l dau pe Costache. 

FILICA: Cum să-l dai? 

VĂTUI: Aşa. Îl dau la nişte neamuri care le am la câmpie, 
să le ajute. 

FILICA (speriată): Îl dai de tot? (Vátui dá din cap.) Şi când 
pleci? Acum? (Vătui dá din cap.) Şi nu-l mai văd pe 
Costache? (Vátui face din cap: deh!) Nu-l mai văd? (Nu- 
i vine să creadă. Rămâne íntepenitá, incapabilă să mai 
„scoată un cuvânt.) 

VATUI (îşi face rost de un băț şi spune simplu): Hai, 
Costache. Şi mulţumim pentru cuvântul bun. (/ese.) 


Scena 7 


Filica rămâne singură. În starea de exaltare în care e, 
nemaiştiind ce să faci, bâjbâie cu mâinile şi ajunge la 
stația de transformatori. Vede firma amenințătoare. 
Deschide uşa, păşeşte înăuntru. Se apropie de câmpul 
transformatorului. Botogan, care a urmărit-o, dispare de 
la fereastră.  Filica işi  fâlfâie rochia pe lângă 
transformator, se înalţă, se întinde, intră în zona mortală. 
Un minut. Apoi, complet răvăşită, Filica se depărtează de 
transformator, îl ocoleşte pe al doilea, iese împleticindu- 
se şi tremurând din tot trupul, închide uşa şi cade cu 
spinarea pe grilaj. Când ridică ochii, îl vede la ferestruică 
pe Botogan. Acesta începe să zâmbească. 


BOTOGAN (cu o veselie cam verde, dar, până la urmă, 
tonică): Nu-i chiar aşa de uşor, tovarăşă Filica. S-a- 
nvátat de nu mai vine nici când o chemi... (li zâmbeşte 

mereu.) ...afurisita. 


(Filica îl mai priveşte o dată zâmbetul optimist şi se 
târăşte spre ieşire.) 


BOTOGAN: Stai puţin, te rog. (Pleacă de la ferestruicá şi 
coboară în curte. În mână are articolul din „Gazeta 
învățămintului”, sfârtecat de măgar. l-I întinde.) N-am 
putut citi decât jumătate. Păstraţi-l, că e fain. (Filica îl 
ia şi fuge afară. Imediat ce a ieşit Filica, apare foarte 
supărat Romulus.) 


Scena 8 


ROMULUS: Ce s-a întâmplat? Cine a oprit generatorul? 
Dumneata de ce eşti jos şi nu eşti în camera de 
comandă? 

BOTOGAN: Acum am coborât. 

ROMULUS (privindu-l ca pe un mincinos): Tovarăşe 
Botogan! Ai fost văzut jucând cărţi acolo în timpul 
serviciului. Cine a rămas sus? 

BOTOGAN: Tovarásul Totea. 

ROMULUS: Totea? (Revo/tat.) Pe Totea îl laşi dumneata la 
tabloul de comandă? Ce se pricepe Totea? 

BOTOGAN (ca/m): Se pricepe destul de bine. Doar a lucrat 
şi la montaj. 

ROMULUS (energic): Nu-i calificat în această specialitate. 

BOTOGAN: Asta-i altceva. S-a tărăgănat calificarea lui. De 
mult trebuia pus la examen. E o vină a dumitale. 

ROMULUS (înfuriat): N-o întoarce! Ce examen? Nu vezi ce 
examen dá? 

BOTOGAN: N-a oprit el. Eu am oprit. 

ROMULUS (cráncen): De ce, tovaráse Botogan? 

BOTOGAN: S-a produs o avarie la ventilul de admisie. O 
sá se repare. 

ROMULUS (cu perplexitatea disperării): Dumneata ştii 
foarte bine, tovaráse Botogan, că in afară de în- 
treruperile planificate periodic, instalaţia nu s-a mai 
oprit de luni de zile. S-a oprit acum, sub mâna du- 
mitale. (De încoraare, îşi caută cuvintele.) Cum numesti 
dumneata această împrejurare? Eşti marxist, n-ai să-i 
spui ghinion, sper. Atunci? (Botogan tace.) După 
controlul meu, nu există nici un simptom obiectiv care 
să fi dus la întrerupere. Eşti foarte întreprinzător în 
politică, tovaráse Botogan. Aş fi mulţumit dacă ai 
acorda tot atâta atenţie instalaţiei la care lucrezi şi 
dacă ţi-ai cântări mai bine ráspunderile! (Botogan e cât 
pe aci să replice, dar se abtine.) lată, va să zică, de ce 
mă izolez şi má abtin de la toate, cu unicul scop ca 
Runcu 3 să meargă bine! Ca să-l dea peste cap o clipă 
de neatentie a dumitale. lţi mulţumesc, tovaráse 
Botogan! Mi-ai făcut un dar neaşteptat! (Profund 
deprimat.) Te felicit! Îmi năruieşti, din uşurinţă, unul din 
idealurile existenţei mele inginereşti, dacă ştii ce e 
asta. (Pleacă încet spre clădire.) 

BOTOGAN:  Tovarăşe inginer! (Romulus se opreşte. 
Botogan, cu o voce albă, aparent fără nici o 
semnificație, ca un prost care a învăţat o lecţie.) Când 
apa din lac scade, trebuie drămuită cu economie, să nu 
rămânem fără ea, dimpotrivă, când creşte, trebuie 
folosită, fiindcă altfel se ridică şi curge prin deversor, 
ceea ce înseamnă o pierdere de energie utilă. 

ROMULUS (se uită la el mirat): Ce e asta? Dumneata îmi 
explici mie principiile exploatării raţionale a lacului? 

BOTOGAN (/mperturbabi]): Când, de pildă, o maşină, fiind 
în sarcină, declanşează întrerupătorul automat al 
generatorului, (uşor accent) energia nemaiconsumíndu- 
se, se poate ajunge la supraturatie si maşina e în peri- 
col să se deterioreze. Asta am vrut să vă spun. 

ROMULUS: Asta ştiu. Ce legătură are? 

BOTOGAN: Apăi... când o să ştiţi şi ce legătură are, o sá 

fiţi un inginer minunat. (/ntră liniştit în clădire, Romulus 
rămâne stupefiat.) 


CORTINA 

ACTUL III 


TABLOUL 5 


Peste alte câteva zile. Locul cu banca s-a mai 
înfrumusețat puțin. În apropierea priponului măgarului a 
apărut un sezlong. 

Romulus străbate singur curtea, vine înspre bancă ca 
pentru a medita în linişte, dar, cum nu e sigur că nu va fi 
deranjat, aruncă o privire rapidă împrejur şi începe să 
suie scara spre acoperiş. N-a ajuns prea departe, când e 
strigat de Botogan. 


Scena 1 


BOTOGAN: Nu-i nici un pericol, tovaráse inginer. 

ROMULUS: Ce pericol? 

BOTOGAN: De foc. (Romulus coboară.) Sau dacă este, 
trebuie să mai iei pe cineva cu dumneata. Singur nu-l 
stingi. 

ROMULUS (ajuns jos): Ce s-a întâmplat, tovarăşe Coman? 
De ce mă cauţi? 

BOTOGAN: Să mai vorbim, tovarăşe Romulus. Vream sá 
spun ce-a pátit Niţulescu ieri cu soacrá-sa. Nu sunt în 
tură acum. 

ROMULUS (revenind rece şi rezervat): Eu sunt, şi afară de 
asta, tovaráse Botogan, întâmplarea cu soacra lui 

Nitulescu nu má intereseazá. 

BOTOGAN (zâmbind): S-o luăm metodic atunci, ca 
intelectualii. Punctul întâi: dumneata spui că eşti 
ocupat, dar te urcai pe casă. 

ROMULUS (prins): Vream să fiu singur. Nu-mi dai voie? 

EOTOGAN: Punctul doi: Niţulescu trăieşte în această 
colonie. Şi soacra lui tot aşa. 

ROMULUS: Se poate. Dar nu văd de ce m-aş amesteca în 
viaţa lui acum. 

BOTOGAN: Ai dat la amândouă punctele acelaşi răspuns, 
tovarăşe: „Vreau sá fiu singur”, „de ce m-aş 
amesteca?” Din cauza asta erai să rămâi singur de-a 
binelea acum câteva zile. 

ROMULUS (cu mai multă bunăvoință): Tovarăşe Coman, 
nu văd întrucât te priveşte viaţa mea personală. Cred 
că nu avem dreptul să ne amestecăm în intimitatea şi 
în bucătăria altora. Da, e adevărat că am trecut printr-o 
strâmtoare, dar lucrul acesta ne priveşte exclusiv pe 
nevastá-mea si pe mine. Şi nu văd în nici un caz cine ti 
l-ar fi putut comunica dumitale. 

BOTOGAN: Poate Costache. 

ROMULUS (rămâne foarte surprins, apoi): Eu nici în viaţa 
interioară a soţiei mele nu mă amestec decât până la o 
anumită limită. Cu ce temei aş face-o? Pentru că sunt 
diplomat al Politehnicii din Bucureşti? Cu atât mai puţin 
mă amestec la oamenii ceilalţi, care, după ce îşi 
îndeplinesc în mod exemplar o sumă de sarcini aici, au 
şi ei dreptul să fie lăsaţi în pace acasă la ei. 

BOTOGAN: Ba te amesteci, tovarăşe inginer, dar mai mult 
rău faci. Cum te-ai apuca de îndrăgit pe cineva şi l-ai 
întărâta, şi pe urmă l-ai lăsa. 

ROMULUS: Ce vrei să spui? 

BOTOGAN: Dumneata crezi că oamenii nu se uită să vadă 
ce faci? Dacă nu pe fereastră, de-a dreptul, se uită cu 
coada ochiului sá-nvete de la dumneata cum să-şi ducă 
traiul şi cum să se poarte în lume. Inainte se fura de la 


65 


Paul Everac 


meşter meseria, acum încearcă să-ţi fure un mestesug 
care nu se ia numai din Politehnică. Şi dumneata ce le 
arăţi? Indiferentá. Indiferentă învaţă si ei. Incep să se 
ţină mai departe unul de altul, fiindcă te mită pe 
dumneata. Şi atunci se face pustiul ăsta de care vă tot 
plángeti, şi care e opera dumitale. 

ROMULUS (/increaul/): Spui că mă imită. Eu nu beau; ei de 
ce beau atunci? 

BOTOGAN: Pentru că ei, abtinerea asta a dumitale de la 
băutură o iau ca răceală; şi apoi orice, dar răceala n-o 
suferă uşor. Pentru ei băutura e acea apropiere care n-o 
capătă de la dumneata; atunci îşi spun lucrurile pe care 
nu le asculti dumneata. Aşa că, iacă, eşti vinovat si 
dumneata că beau. 

ROMULUS: Dar mi se pare că sunt conducător de uzină, 
nu popă, să ascult confesiuni. 

BOTOGAN: Ba, dacă-i nevoie, fii şi popă! (Râzând.) Că tot 
e biserica departe. Ai de ţinut loc de toate. Vorba aia: 
de la Dumnezeu mai puţin, şi de la noi mai mult. 

ROMULUS: De ce nu te faci dumneata atunci, că eşti 
politic? 

BOTOGAN: M-oi face şi eu poate o dată. Dar acum eu îs 
ca şi ei, într-un fel, la ştiinţă şi cultură, încerc să mă fac 
ca dumneata. De la mine pot lua un sfat, dar de la 
dumneata iau model, înţelegi-mă? Că mai toţi asta 
visează, să ajungă, ei sau copiii lor, ingineri. Aşa că, ori 
te amesteci, ori nu te amesteci, eşti amestecat cu ei, ai 
de grijă! Răspunzi şi dumneata de cum cresc ei, ce-ţi 
închipui. Politica asta e şi pe spatele dumitale, tovarăşe 
Romulus. 

ROMULUS (gânditor): M-am abținut ca să nu creez 
grupuri. 

BOTOGAN: Ştii când se creează grupuri? Când oamenii n- 
au o ţintă şi sunt lăsaţi pe seama lor. Atunci fiecare are 
vaca lui, copilul lui... şi se ceartă. Cum le dai o 
Insufletire pe care s-o înţeleagă, îşi lasă toţi şi cămăşile 

de pe ei şi vin una. Dumneata, dacă nu-i însufleţeşti, 
apoi răspunzi şi de certurile dintre ei! 

ROMULUS (încălzit): Insufletesc!? Ce sá fac dacă nu mai 
construim la Runcu 3? Ce se mai poate face pentru 
socialism aici? 

BOTOGAN: E de o sută de ori mai uşor pe un şantier, 
tovarăşe inginer. Problema e ce te faci când rămâi cu 
paisprezece oameni, sau singur, cum e Vátui? Atunci sá 
te văd. Atunci te verifici cu adevărat. 

ROMULUS: Şi Vátui? Ce face? 

BOTOGAN: Mult! Acolo sus, mácar cá e singur, fárá 
nimeni împrejur, el stă în legătură sufletească cu toată 
lumea care construieşte socialismul, până în Coreea. 
înţelegi? Dumneata poţi să te spargi muncind la făcut 
piatră cubică pentru o şosea şi să fii în rânza dumitale 
mai puţin comunist ca Vátui, care numai şade şi se uită 
dacă nu scade apa. N-ajunge că dai ajutor cu hârleţul la 
sfatul din Galba dacă nu şi înţelegi pe dinăuntru de ce 
l-ai dat şi cui. Şi dacă îi mai faci şi pe alţii sá-nteleagá. 
Asta e o muncă! la, şi-n chestia cu fierul vechi, de care 
te fereai şi te supărai: dumneata îmi dai zece tone de 
fier vechi? Mulţam frumos, îi bun, dă-l încoace. Dar 
dacă îmi dai zece oameni care îmi dau câte o tonă de 
fier vechi, atunci de două ori multam, îi şi mai bun! C- 
atunci nu mai e fier simplu, îi magnet. Pricepi, tovarăşe 
inginer? Atáta-i! _ 

ROMULUS (foarte gânditor): inseamnă că eu întreţin o 
falsă...? 

BOTOGAN: Na, bine c-am curăţat şi treaba asta. Am dat şi 
măgarul de aici, că era cam rápános, nu se potrivea cu 
vremea. Pe vărul dumitale, eu l-am ţinut să mai stea, 
să ştii. Vreau să facem un teren de tenis. 

ROMULUS: Tenis? Pentru oameni? 

BOTOGAN: Ba nu, pentru bursuci. Ei poate ar juca mai 
bucuros popici, cum au apucat, dar nici de tenis nu le-o 
cădea nasul. Or fi ştiut lorzii ăia ce joacă, iar noi trebuie 

să reuşim mai bine ca ei, că avem mina mai agerá. La 
cooperativă facem autoservire. 

ROMULUS: La Runcu? 

BOTOGAN: La Runcu. (Zâmbind.) Că la Coada Tapului 
Vătui are. Tovarása Tita n-o să-şi mai îndulcească 
degetele prin zahărul oamenilor. 

ROMULUS: Ai prins-o? 

BOTOGAN: Ba de prins n-am prins-o... Şi chiar de aia 
vream să vorbesc cu dumneata, s-o sondezi puţin, azi, 
când vine la Dobrică. 

ROMULUS (privindu-l iscoditor): De ce chiar eu? 

BOTOGAN: E un lucru mai delicat, trebuie fineţe. E primul 
ajutor pe care ţi-l cer personal pe linie politică. 
(Romulus dă din cap că acceptă). Şi mai am un punct şi 
am terminat. (Scoate din buzunar o şopârlă.) Dă-i soţiei 
dumitale sopárla asta. Şi spune-i că ai prins-o 
dumneata. 

ROMULUS: De ce? _ 

BOTOGAN: Ca să se distreze. li nevoie. La femei le place 
să se joace. 

ROMULUS (luánd sopárla): lartă-mă... dumneata m-ai 
învăţat să mă amestec în familiile altora. Vrei să-mi 
spui, de ce te certi cu nevasta dumitale mereu? 

BOTOGAN: De drag, tovarăşe inginer. Unde nu-i ceartă, 
nu-i nici dragoste. (Dar apoi mai serios.) Şi pentru că 
pretinde că noi n-avem medici buni, la nivel mondial. Si 
că trebuie să meargă cu băiatul în altă ţară să-l 
opereze, proasta! 

ROMULUS: Dar ce are copilul? 

BOTOGAN: Inimă albastră. Ca lorzii. li găurit peretele 
inimii şi trebuie cusut, cam urgent. Uite-o pe tovarăşa 
Victorita că vine. Eu plec. Noroc bun! (A/uzie? A plecat. 
Victorita intră. E o femeie frumoasă, cu un marcat 
rafinament popular.) 

Scena 2 


VICTORITA: Buná ziua. domnule inginer! 

ROMULUS: Bună ziua, tovarăşă Victorita! 

VICTORITA: Îmi pare bine că vă văd. 

ROMULUS: Şi mie îmi pare bine, tovarăşă Victorita. 

VICTORITA (provocator): De ce? Tovarăşe inginer? 

ROMULUS: Vroiam să vorbesc cu dumneata ceva. (O 
pofteşte cu foarte multă atenție spre banca scaunele 
din fund. Vázándu-le, Victorita are o surpriză plăcută şi 
icneşte. El o invită să ia loc.) 

VICTORITA (asezándu-se): Aurică e aici? (A spus-o tainic? 
Complice? Romulus nu răspunde imediat. Si nu 
răspunde deloc. Se aşază, o priveşte lung în ochi. Ea îi 
susține privirea. Apoi el, învingându-şi o jenă, 
îndrăzneşte.) 

ROMULUS: Dumneata... (Victorita nu clipeste)... furi? 


(Victorita rămâne un moment nemişcată. Începe sá 
clipeascá. Zámbeste oblic. Se ridică. Pleacă. Romulus 
intră în clădire.) 


Scena 3 


(Apare Filica cu Remus. Remus are la el sacul sportiv.) 


REMUS (mai; scăzut ca de obicei); Acum, dacă a apucat 
Botogan să-ţi spună tot... vreau să ştiu, te învoieşti? (Ín 
prima clipă ea nu răspunde.) Filica! 

FILICA (privindu-l cu destulă compasiune): Da... mă- 
nvoiesc. 


(Remus ar mai spune ceva, dar a apărut Totea. Acesta, 
în loc să-i ocolească, vine de-a dreptul la ei. E îmbrăcat 
cu un pulover foarte asemănător ca linie şi croială cu cel 

purtat de Remus la venire, dar parcá mai sobru si mal 
armonios.) 


Scena 4 


TOTEA: Vă conturbur? (Filicái.) As fi vrut sá grăiesc cu 
dumneavoastrá. 

REMUS: Atunci... (Se retrage şi se urcă pe acoperiş, după 
ce a aruncat o privire la ținuta lui Totea.) 

FILICA: Spune, tovarăşe Totea. Dar, mai întâi, de unde ai 
puloverul ăsta frumos? 

TOTEA: Tovarăşa Paulina mi l-a lucrat. (Scurtă pauză.) 
lacă ce-ar fi: eu aş vrea să-nvăţ a vorbi frantuzeste. Nu 
vezi doar c-aş vorbi româneşte ca-n şcoli, că nu-s 
dedat, de ce să spun că-s? Vorbire-aş eu şi româneşte 
mai pogan, de s-ar găsi oarecine să-mi schimbe 
feleşagul la vorbă. Da’ nici de frantuzeascá nu m-aş 
lăsa, lăsa dracu! Aşa că am vrut să vă rog să mă- 
nvátati; şi dac-a fi oarece de plată... 

FILICA (impresionată): Tovaráse Totea! 

TOTEA: ..Om îs, nu mă fac de ruşine. Atât. (Mai 
confidential.) Că de dansat m-o-nvátat tovarăşa 
Paulina. 

FILICA: Şi când vrei să începi? 

TOTEA: Mintenas. Je suis... a la voire... disposition. 

FILICA: Şi eu sunt a la votre. Pofteste aricând. Si... bonne 
chance... camarade! 

TOTEA (a înteles vag): Merci camarade. 


(Totea pleacă, Filica se aşază pe sezlong. Apare Paulina. 


Îşi trage un scaun şi vine lângă Filica. Aceasta e sur- 
prinsă.) 

Scena 5 


PAULINA: Ce voiam să te întreb, tovarása Felicia? Ştii cum 
se face crema la torta de alune? 

FILICA (și mai surprinsă): Ai vreun eveniment apropiat, 
tovarăşă Paulina? 

PAULINA: N-am. Mi-o venit poftă să mănânc o tortă de 
alune. (Fiica tace.) Nu sunt evenimente în toată ziua. 
(Cum Filica nu spune nimic, Paulina continuă cu un alt 
ton.) Dumitale ti-ar place o viaţă cu multe evenimente 
în ea: sá ai răspunderi, sá te zbati, să înfrunţi pri- 
mejdii... 

FILICA (întorcându-se spre ea): De unde ştii? 

PAULINA: Cui nu i-ar plăcea? Mi-ar fi plăcut şi mie să mă 
bată vântul cel mare, să am o viaţă bântuită, ca Olga 
Bancic, ca Ocsko Terez, să arăt ce pot! — eram mai 
tânără. Pe urmă am văzut că îmi pot face misiunea şi 
ca Paulina Orzaru. S-o ajut să trăiască, nu s-o împiedic. 
Dumneata ai şi un soţ. 

FILICA (frapată de accentul ultimei propoziții): N-ai fost 
măritată niciodată, tovarăşă Paulina? 

PAULINA (neagă din cap; apoi): Am fost ca şi măritată. 
Mai aveam o săptămână şi mă cununam, Îmi cususem 
haine. El se grăbea, eu nu; ştiam că-s sigură. Mă mai 
iubea un băiat. Spunea că decât să mă vadă cu ăsta, 
mai bine îl omoară. Eu rádeam. Cu trei zile înainte, l-a 
aşteptat la un podet şi l-a tăiat. 

FILICA: A murit? 

PAULINA (cu un suspin profund): Da. 

FILICA: Şi celălalt? 

PAULINA: A fost condamnat. A ispăşit doisprezece ani. 
(Mai suspină o dată.) A ieşit. 

FILICA: Probabil că-l urăşti de moarte. 

PAULINA: A avut o vină, că m-a iubit mai mult ca viaţa. 
(Resemnată.) De ce să-l mai urăsc? 

FILICA: Nu l-ai mai întâlnit niciodată? 

PAULINA (dupá o tăcere): A fost aici. A venit cu un grup sá 
viziteze, acum vreo două luni. Nu ştia unde sunt. Când 
m-a văzut... 

FILICA: S-a făcut că nu te cunoaşte? 

PAULINA: S-a uitat lung la mine, cum se uita atunci. Eram 
în hala turbinelor. Tovarăşul inginer explica. Toţi 
urmăreau. Maşinile se învârteau cu mii de turatii pe 
minut. Tovarásii puneau întrebări, eu ráspundeam. Asa 
am stat vreun sfert de orá. Pe urmá, cánd sá treacá 
dincolo, s-a apropiat... si a scris repede pe registrul cu 
situaţia zilnică... a scris că má iubeşte... că má vrea de 
nevastă... să-i răspund. 

FILICA: l-ai răspuns? 

PAULINA: Am luat foaia de la registru şi am rupt-o. Am 
strâns-o în pumn. El a plecat cu ceilalţi. (O tăcere. 
Paulina ia degetul Filicăi şi îi examinează un inel ca să- 
şi ascundă emoția.) Asta e opal. 

FILICA (înfrigurată): Şi dumneata? 

PAULINA  (/inistitj: N-am cunoscut alt bărbat de 
paisprezece ani. Am să v-arăt colecţia mea de pietre. 

FILICA: Bine. Când facem crema? 

PAULINA (ridicându-se): Oricând. Si să ştii, tovarăşă 
Felicia, că dacă nici Coman nu ţi-a putut rezolva 
problema cu şcoala, trebuie găsită altă soluţie. Să nu-l 
hártuim pe tovarăşul inginer. Că-i un om cum nu-s 
multi. 

FILICA (atunci cánd Paulina e gata sá plece): Spune-mi, te 
rog, cât i-ai luat lui Totea pentru pulover? 

PAULINA (privind-o lung): Nimic. (Pleacă.) 


(Apare foarte grăbită Măriuca.) 


Scena 6 


MĂRIUCA: Tovarásá Málureanu, vă rog sá mă iertaţi, am 

coborát repede pentru un minut, dumneavoastrá aveti 
mai multá experientá. Eu, stiti, sunt responsabilá cu 
Crucea Rosie. Vream sá vá întreb... când i se bate cuiva 
ochiul, sá zicem, drept, — existá vreun tratament 
stiintific? 

FILICA (zâmbind): Cui i se bate? 

MĂRIUCA (ca surprinsă în flagrant delict): Deocamdată... 
mie. 

FILICA: Primeşti o veste bună. 

MĂRIUCA: Astea sunt superstiții, eu v-am întrebat serios. 
Şi am aşa... mi se grăbeşte uneori respiraţia... probabil 
e faringele deritmat, sau... 

FILICA: Sau? 

MĂRIUCA: Sau bronchiile, ştiţi care sunt. Nu întreb numai 
pentru mine, dar s-ar putea să mai fie cazuri... 

FILICA: Pentru respiraţie, trebuie să vorbesc cu musafirul 
nostru, atletul. El se pricepe. 

MĂRIUCA (cu o dusmánie ingenuă): Nu l-aţi făcut sá 
plece? 

FILICA (zâmbina): Încă nu. Şi pe obraz ce ai? la vino mai 
aproape. Ce-ci spuzeala asta? Ai un fel de febră. 

MĂRIUCA: Şi cum se tratează? 

FILICA (o sărută): Aşa. (Măriuca fuge repede în clădire.) 


(Apare Vătui cu privirea lui luminoasă şi impenetrabilă.) 


Scena 7 


FILICA: Singur, tovaráse Vátui? Prietenii ce fac? Spune-mi 
mie, aşa, în taină; nu te simţi niciodată trist? 

VĂTUI: Da' de ce sá nu mă simt, tovarásá Filica, n-am si 
eu dreptul meu la tristeţe, ca oricare? 

FILICA: Nu glumi, tovaráse Vátui. 

VÁTUI: De ce sá nu glumesc, tovarásá Filica? Doar nu m-oi 
însura cu tristeţea, când sunt altele mai frumoase! 

FILICA: Când ai fost trist dumneata? 

VĂTUI: Păi nu-mi căzu prea grozav când plecă şantierul de 
sus, şi când văzui cum încarcă, nene, poloboacele cu 
motorină rămase, de se mai scurgeau în tárina 
drumului ca nişte ape viorii şi sure, cum e otelu... Stá- 
tea soarele oblogit aşa într-o rână: şi din gâtul barajului 
picau aşchiile. Nu prea mi-a venit la socoteală... 

FILICA (ridicându-se, miscatá): Ai văzut dumneata toate 
astea? (Vătui tace.) Şi după Costache nu eşti trist? 

VATUI: De ce să fiu, dă-l păcatelor, că mă purta trei paşi, 
şi dacă nu-l croiam cu bátul, se apuca să pască. Când 
sunt singur mai merg cu vaporul, mai merg cu racheta, 
el mă ţinea în pasul lui. 

FILICA: Şi unde te duci cu vaporul? 

VATUI: Acu' m-am luat cu căpitanul Galvao sl merg după 
el să văz unde ajunge. Dar mă descurc greu că n-am 
atlas. Dumneavoastră nu v-a mai rămas de pe la 
şcoală? 

FILICA: Am unul al meu. 

VATUI: Dacă aş veni din când în când să mă uit într-însul 
şi să-mi mai arátati şi dumneavoastră, v-aţi deranja? 
FILICA: Dar dumneata, dacă aş veni şi eu în excursie cu 

dumneata, te-ai deranja? 

VATUI (foarte serios): Ba nu. Mergem amândoi în Africa, la 
alde Chombe, să-l răfuim niţel! (£ strigat dinăuntru. 
Adaugă din mers.) Că am şi acolo un barajist, oltean 
de-al meu, da' mai negru. (/ese. Apare Botogan) 


Scena 8 


FILICA: Dumneata i-ai trimis pe toţi. 

BOTOGAN (prins): Oare!? Puteam să nu-i trimit, tot 
veneau într-o zi. Ţi-a plăcut cum a vorbit Totea arde- 
leneşte? 

FILICA: Vasăzică a fost o glumă! (£ dezamăgită.) 

BOTOGAN (foarte serios): Nu, tovarásá Filica, n-a fost nici 
o glumă. Toti au nevoie de dumneata. Ai împrejur o 
şcoală întreagă şi nu ştii de ea. Oamenii ti-au spus ce 
au pe suflet. Organizarea, da; recunosc; e o treabă 
politică. 

FILICA (îndoită): Nu mai ştiu ce să cred. Nici povestea 
Paulinei nu e adevărată. 

BOTOGAN (cu reproş): Vezi ce înseamnă sá nu stai de 
vorbă cu oamenii. ci cu... scuterele oltenesti? 

FILICA: Paulina nu trăieşte cu Totea? 

BOTOGAN: Nu. Ce-ti veni? 

FILICA: De ce îi face atunci pulovere cadou? De ce nu 
sunteţi sinceri? 

BOTOGAN: A, asta era? (Serjos.) Ştii de ce-i face? Pentru 
că Totea nu trebuie să fie umilit, şi nici întrecut de 
îmbrăcămintea celuilalt, adusă de cine ştie unde. Totea 
e omul nostru de aici şi Paulina a vrut să le arate la 
amândoi ce se poate face aici pentru cowboy. Că dacă 
e unul dintre ei „cowboy veritabil”, acela e Totea, care 
băiat la vaci s-a pomenit de când era mic. Intelegi? 
Tricotajul jerseului e o muncă politică, tovarăşă! Când 
ar fi ajuns Totea sau Botogan în trecut să se îmbrace la 
nivel mondial! E a o vorbă: când o face plopul pere şi 
răchita micşunele. Şi când au ajuns? Ghici? 

FILICA: Acum. 

BOTOGAN: Adică a făcut plopul pere şi ráchita micsunele. 
De-asta am venit să vorbesc cu dumneata. Ştii să 
hibridizezi? Avem plopii ăia pe margine, nu vrei să-i 
altoieşti cu pere? (li dă un număr din revista 
„Orizonturi”.) Că, uite că s-a mai făcut. Să înălţăm aici 
Aleea Pergamutelor, pentru clasa muncitoare!? Ráchiti 
n-avem. 

FILICA (vrăjită): Dumneata o iei în serios? Vrei să foloseşti 
totul? 

BOTOGAN: Totul, tovarása Filica! Ai idei? Dá-le glas! Nu 
ai? Ascultám si glasul, dacá e frumos. De ce nu ne 

chemi sá ne cánti într-o seară? Ti-e ruşine de noi? Te 
ajutăm! Club, nu e cazul sá facem, paispe insi, dar în 
vizită la dumneata ne poţi pofti cu familiile. 
(Adumbrindu-se puțin.) Atâta că deocamdată rămân 
singur, că nevastă-mea pleacă cu Costel la operaţie. 

FILICA: S-a hotărât? 

BOTOGAN: Am hotărât. Merge la doctorul Grigoraş (putin 
forțat) şi-i face o operaţie de inimă la nivel mondial... 

FILICA (timid): Şi dacă... 

BOTOGAN: Nici un dacă. Ştiinţa românească o să facă 
minuni pentru Constantin Botogan. Asta dau în scris! 
(În ciuda tonului, se simte o oarecare neliniste.) 

FILICA: Şi ceilalţi doi copii cu cine rămân? 

BOTOGAN (cam încurcat): Om vedea ... Poate cu Paulina, 
ori cu bătrâna Gombos. (O priveşte luminat.) Să ţi-i dau 
dumitale? Să nu spui că şi operaţia am planificat-o tot 
pentru dumneata. Ne mai gândim. (/í lasă revista şi 
pleacă, după ce îi spune.) Pere „Felicia”, cu desfacere la 
Bucureşti, la Moscova, la Londra!... Ajungi în toată 
lumea! Din staţiunea Runcu 3! Crezi că e utopie? Noi nu 
cunoaştem utopii! 


(Filica rămâne visátoare. Peste o clipă a pare Romulus. 
Vine în dreptul priponului. Scurtă linişte.) 


Scena 9 


ROMULUS (ca şi când ar vorbi cu măgarul): Mă gândeam, 
Costache, că această fată e totuşi un lucru scump, 
care, deşi m-a costat şi mă costă liniştea, îi dă un preţ. 
Ea mă face mai nesigur pe mine fiindcă introduce în 
planul meu de muncă paragraful fericirii ei personale, şi 
acolo se pot ivi pe furiş pierderi din punct de vedere al 
gospodăriei bine chibzuite. 

FILICA (din revistă): Prea bine chibzuite. Spune şi tu, 

Costache (se face că vorbeşte cu măgarul), omul meu 
nu e în stare nici măcar să se supere, să se îngrijoreze, 
dacă nu e trecut în plan. 

ROMULUS (încearcă sá glumească): Poate fiindcă e 
neeconomic, nerentabil. Te superi, când supărarea 
naşte soluţii, le duce undeva. Dar în cercul nostru, unde 
îti duci supărarea? La ora 3 trebuie să te întorci pentru 
masă. Randamentul e zero. Nu pot să fac un lucru al 
cărui efect previzibil e zero. 

FILICA: Înseamnă că nu eşti în stare să visezi, sau să te 
încălzeşti. 

ROMULUS (tremurând de o emoție reținută): Spune-i, te 
rog, Costache, acestei tovarăşe că a fost o vreme când, 
tânăr fiind, făceam puţine, în schimb visam peste 
măsură. În raport cu dezvoltarea mea, cea mai mare 
parte din vis s-a dovedit fum, divagatie. Între timp, m- 
am corectat: rețin din vis exact cât nu se poate pierde. 

FILICA: Înfiorător. 

ROMULUS: Înfiorător e să divaghezi, să-ţi creezi tot felul 
de probleme şi să le numesti vis, ca sá le dai, mă rog, o 
aură poetică. Asta e viaţa mea: simplă. Am de-a face 
cu lucrurile reale, nu cu pâlpâirile mele vaporoase 
despre lucruri. 

FILICA: Pentru că eşti comod. Pentru că „lucrurile reale” 
se pot verifica şi demonta şi face la loc dacă ştii puţină 
carte. Dar celelalte cer un efort, o simpatie, o 
pătrundere care nu se dau nici cu diploma şi nici cu 
semnătura din registrul stării civile. Nici nu se pot 
introduce în supă, că le-aş fi introdus de mult. De ce 
refuzăm sentimentelor ceea ce li se cuvine, Costache? 

ROMULUS: De ce să ne îmbolnăvim visând, Costache? De 
ce să plecăm de pe un teren solid pe unul alunecos? 
Sunt stăpân, de ce să devin rob? 

FILICA: Al cui rob, al meu? Preferi să fii robul propriei tale 
retineri? Nu vezi că ai veni către mine şi te retii? Sau 
poate n-ai veni? (/nginerul nu mai ştie ce să facă.) Şi 

culmea e că se crede în câştig! Si blindat! Dacă ti-as 
spune că... (face un gest vag spre transformator, dar 
care poate fi şi spre Remus.) 

ROMULUS: Ce? 

FILICA: Nu-i economic să-ţi spun, nu-i rentabil. Roagă-l pe 
Botogan să-ţi explice ce-i asta sentiment, că ştie mai 
bine. (Se scoală şi pleacă spre fundul curții.) 

ROMULUS (cu emoție): Aşadar, până când nu ne lăsăm 
învăluiţi si ridiculizati, până când nu spunem vorbe 
mari, nu contăm ca sensibilitate?! (Aruncă din buzunar 
sopárla pe şezlong şi pleacă. Filica se intoarce repede. 
nu-l mai găseşte.) 

FILICA: Ce-a spus? (Văzând șopârla.) Te-ai făcut cam mic, 
Costache! Şi cam rece. (Zâmbind.) În schimb, el s-a 
aprins, peste plan. (O ia spre scara de incendiu, fiindcă 
Remus îi face semn de sus. Filica urcă. Măriuca, de la 
geam, a văzut şi pe Remus şi pe Filica şi s-a indispus.) 


(Romulus, afectat de discuţie, iese din clădire cu 
Botogan.) 


Scena 10 


BOTOGAN: Când mergi ui oras jos, ne ia şi patru rachete, 
cele mai bune. (Pe un alt ton.) Şi vorbeşte şi cu 
doctorul Grigoraş, să nu-i tremure mina. 

ROMULUS: Unde-i nevastá-mea? 

BOTOGAN: S-o fi dus să-l instruiască pe sportiv. 

ROMULUS (f priveşte în lung): Ce, ai o şopârlă şi pentru 
mine? 


(O vede pe Măriuca la fereastră, roşie ca focul, făcând 
semne în sus şi dezvinovátindu-se, cu candoare, dar şi cu 
parapon. Tulburat şi oarecum ruşinat față de ceilalți de 
această manifestare neobişnuită de  indiscreţie, se 

hotărăşte totuşi sá urce scara, cu Botogan după el. Trage 
cu urechea la conversaţia celor de sus.) 


BOTOGAN: Ce spune? 

ROMULUS (reproducând ce aude): Spune că... benzenul e 
o hidrocarbură cu catenă ciclică, provenind din 
polimerizarea a trei molecule de acetilenă. 

BOTOGAN (hátru): Poate că o fi chiar aşa?! 

MARIUCA (de la geam, aprobând fericită): Da, chiar asa 
este! 


CORTINA 


TABLOUL 6 


Peste scurt timp. După-amiază aurie de toamnă. Lumina, 
care a fost constantă, albă, în celelalte cinci tablouri, 
prinde pentru prima dată puţină căldură. ,Coltul” e 
acum mult mai arătos şi confortabil, cu piese frumos 
stilizate. Şezlongul a dispărut. Filica vine de undeva din 
spatele clădirii, dinspre pădure, aducând cu ea doi 
prichindei: pe Sorin şi pe loana. 


Scena 1 


FILICA: Aşa. Am ajuns iar la bază. Acum, să vedem. 
Mergeţi şi voi până la mine acasă, sau mă aşteptaţi aici 
câteva minute? 

IOANA: Te aşteptăm. Ce să facem la tine acasă? 

SORIN: Tu ce faci acasă, te joci singură? 

FILICA: Atunci mă aşteptaţi. Dar sunteţi cuminţi, aşa-i? 
(Copiii dau din cap. Cum asigurarea nu e suficientă.) 

SORIN: Pe onoarea noastră. (Filica iese râzând.) 

IOANA (certándu-/): lar îl maimutáresti pe nenea Gombos? 
Ce onoare ai tu, zăpăcitule! Unde o ţii? 

SORIN: Unde se ţine. În forul meu interior, ca nenea 
inginerul. (Copiii au ajuns în fața táblitei de la 
transformatori. Văzând tivga, loana se strâmbă la ea şi- 
i scoate limba.) Ce te zgâieşti? 

IOANA: Aşa. Ea nu se zgâieşte la mine? (Vorbind cu 
táblita.) Eşti urâtă! (Au ajuns în dreptul scării de 
incendiu.) 

SORIN: Ştii unde duce scara asta? La cosmodrom. De sus 
pleacă rachetele. Pe aici se suie pilotul. 

IOANA: Fii serios. 

SORIN: N-ai auzit-o pe tanti Filica, spunând de bază? Baza 
de lansare! (Intorcánd ochii, dau de Romulus care îi 
priveşte de câteva clipe.) 


Scena 2 


IOANA: Bună ziua. Vrei să te joci cu noi? 

ROMULUS (apropiindu-se): De-a ce? 

IOANA: De-a mai multe. De-a inginerul. (Lu; Sorin.) Arată- 
i. (Sorin ia o mutră gravă, pune mâinile la spate, se 
plimbă.) Aşa. 

SORIN (/imitânau-]): „Frecvența e constantá?”, „Toate sunt 
constante?” ,Continuati”. (/oanei.) Acum fă-o tu pe ea. 
(/oana ia o figuri visátoare şi oftează.) Dacă nu vrei, ne 
putem juca de-a caii. 

ROMULUS: Mai bine. Cum? 

SORIN: Unul e cal. 

IOANA: Ştii, Înainte puneam pe Costache să ţie loc de cal. 

ROMULUS: Si ţinea? 

SORIN: El ţinea. Tu nu poţi? 

IOANA: Ziceam că eşti cal. Numai aşa, de joacă. 

ROMULUS: Şi ce misiune am eu? 

SORIN: Ai misiunea sá stai ín patru labe. Lasá-te jos. 
(Romulus se lasă.) Acum suie-te tu în spinare. (/oana se 
suie. Lui Romulus.) Dar sá nu zvârli! Acum plecăm la 
Galba. (/a o nuielusá.) Nie! 


(Romulus o ia din loc. Copiii fac haz. Romulus 
nechează. Copiii îl îndeamnă, cu strigăte de bucurie. Intră 
Botogan cu haine închise. văzând scena, zámbeste şi se 
retrage. Romulus s-a oprit, fără să-l vadă pe Botogan. 
Acum se ridică râzând, îşi curăță hainele şi-şi recâştigă 
prestanta de totdeauna. Atunci Botogan reintră.) 


Scena 3 


IOANA (Lui Romulus): Eşti un cal bun. 

SORIN (tot /u;): Du-te şi bea apă. 

ROMULUS (/u; Botogan): S-a dus, se sparse, da-mi plácu 
cum mă arse. 

BOTOGAN (intrigat): De unde ştii zicala asta, tovaráse 
inginer? 

ROMULUS: De la Costache. (/ese zâmbind.) 

BOTOGAN (copiilor): Má lighioanelor! Până zic „trei” să 
dispăreţi în pădure. Trei! (Copiii au dispărut. Apare 
Remus în trening.) 


Scena 4 


REMUS: Extraordinar! Colosal! Azi a sărit cât mine! (Lu; 
Botogan, care e îngândurat.) Auzi, nea Comane? A sărit 
cát mine Silviu! 

BOTOGAN: Nu-i nimic, deocamdată nu-i poţi cere mai 
mult. Are timp. 

REMUS: Cum, domnule, performanţă de ordin republican? 

BOTOGAN: Totea nu-i republican? Cine vrei s-o sară? 

Ascultă, dacă zici că e colosal, du-te şi te trage în spit, 
să-i sărbătorim sáritura. Or, în Suedia nu fáceati aşa? 
REMUS (apăsat de repetatele aluzii la Suedia): lar cu 

Intepátura? Nu te laşi, tovaráse, de sportul ăsta? 

BOTOGAN: Tir popular. Dacă esti antrenor, trebuie să te 
bucuri că nimeresc la ţintă. (Privindu-/ lung, prietenos.) 
Mi se pare că mai am un concurent, cu săgeți. 

REMUS (înțelegând aluzia): Ascultă, nea Comane, vream 
să-ţi spun. (Serios ca niciodată.) In Suedia si cu fetele 
mergea ca pe roate. Prea mergea pe roate şi nu mai 
valora nimic. Mă-ntrista. Aici, când mi-a spus fata asta 
„nu”!, am simţit că mă pot prinde de ceva mai adânc, 
înţelegi? (Botogan dă din cap.) Că azi am un zid în faţă, 
adică mâine un adăpost. Parcă, nu ştiu cum, îmi place 
că nu-mi dă nici un pic de importanţă. 

BOTOGAN (râzând): Nici aşa, tovarăşe. Asta-i stângism. 
(Remus pleacă.) 


(Rămas singur, Botogan se încordează şi se întunecă. 
Se aşază, într-un loc mai ferit, să mediteze. Se face 
seară.) 


Scena 5 


BOTOGAN: Băiete, acuma-i acum. Auzi, Costică? Avem o 
vorbă amândoi, fecioraşul tatii: să nu te laşi! Trebuie s- 
o scoatem la capăt, aşa cum ştim noi, muncitoreşte. E 
în joc un obraz mai mare decât al tău, băiatule. Uite, 
tata şi-a pus hainele negre ca în zilele cele mari, ca în 
ziua primirii lui în partid. Fiindcă tata vrea să discute cu 
viaţa şi să-i spună: ascultă viaţă, noi te credem mai 
tare. Noi luptăm pentru tine să fii mai puternică decât 
moartea, s-o răpui. Noi suntem fiii tăi cei adevăraţi, 
ucenicii şi meşterii tăi! Nu ne face de râs! Şi nici tu, 
Costică, nu te lăsa, puiule, nu admit să dezertezi. Dacă 

stai, si te tii bine, tata mai are sá-ti arate multe ín viata 
asta, că e interesantă, bat-o s-o batá!... (/ncep să-i 
curgă lacrimi pe obraz.) Şi să n-aud că plângi! Să nu 
râdă mama că plângem noi, bărbaţii... nu şade frumos. 
Doctore Grigoraş, fii atent ce faci, doctore, că suntem 
mulţi care ne uităm la tine acum. N-ai ceva să-ţi ajut? 
(Mândru şi îngrijorat.) Aşa-i că putem şi noi la nivel 
mondial? Ce zici? Hai, Costică, râzi un pic, dragul 
tatii!... Binişor, sá pácálim durerea!... Aşa! Vezi că 
merge? (/oana a venit din spate, pe furiş, i-a pus 
mâinile peste ochi, dar simtindu-i umezi, le-a retras.) 

IOANA: Ce ai tată? 

BOTOGAN (se scoa/ă, îi dá una la fund): Am dat apă la 
măgar. Hai, fiecare la joaca lui! 


(Fetița pleacă. Victorita intră bine îmbrăcată.) 


Scena 6 


VICTORITA: De ce ne-ati chemat, Comane? 

BOTOGAN: Nu ştiu. Suntem invitaţii tovarăşului inginer. 

VICTORITA: E şedinţă? 

BOTOGAN: Ba nu e şedinţă. E vizită. Ati fost poftiti la 
masă. (Victorita e mirată.) Fiindcă suntem singuri, 
vreau să te felicit că ai sporit sortimentele la 
autoservire, şi nu mai sunt cele trei pe care le-ai avut 
înainte. 

VICTORITA: Cum trei? 

BOTOGAN: Păi zicea că aveai numai trei specialităţi: 
aluat, maia şi secară (adică „a luat, mai ia şi se cară”). 
Acum cică dai pâinea fără maia (fără „mai ia!”) — vezi 
minunile tehnicii? (Apare Totea, într-o impecabilă ținută 
de seară şi o dată cu el Remus, parcă mai puțin ele- 
gant.) 

Scena 7 


REMUS (contemplându-l admirativ): Ce te-ai îmbrăcat 
asa? Ai un telefon cu provincia? (Judecándu-si propria 
ținută.) Al meu e cu taxă inversă. (Apare Filica cu 
Romulus.) 

FILICA: Unde sunt copiii? 

REMUS: Aici suntem. (Botogan arată că sunt prin 
apropiere.) 

TOTEA (destul de corect: Bună seara tovarăşă 
profesoară. Bună seara, tovarăşe inginer. Mă bucur că 
suntem invitaţii dumneavoastră. (O umbră de mirare 
trece pe fața celor doi.) Dacă n-aveţi nimic împotrivă, 
duminica viitoare vă poftesc la mine. (Adaugă, după o 
clipă.) Mi-am cumpărat şi un pic-up. (Apare Paulina, 
gătită frumos de seară, cu decolteu.) _ 

PAULINA: lertaţi-mă că am întârziat. Am fost la vad. (/n 
mână are un tort pe care îl dă Filicăi.) E de alune. 

BOTOGAN: Nu ne poftesti să luăm loc, tovaráse inginer? 

ROMULUS: Ba da. (Vede cu mirare că s-a pregătit locul şi 
o masă e în rezervă undeva mai în fund.) Vă rog să 
luaţi loc. (După ce toți se aşază.) Ce-ati mai făcut? (/n 
primul moment nu răspunde nimeni.) Care e situaţia 
(schimbând tonul într-unul cordial), la seturi? 

REMUS: Tovarăşul Dobrică are un rever formidabil. Cred 
că l-a adus de acasă. 

VICTORITA: Tovarăşa Paulina e bună la fileu. 

REMUS: Cu croşeta. (Apare Vătui, bine îmbrăcat, salută şi 
se aşază liniştit pe locul său.) 

TOTEA (lui Vătui): Cu cât eşti cronometrat la 5 mii metri 
plat? 

VĂTUI (foarte serios): Nu e plat, e cros. că am venit prin 
pădure. Şi n-am putut cronometra, că mi s-a îmbolnăvit 
claponul. 

BOTOGAN: Dar gazda nu ne dă nimica să bem? (Romulus 
e surprins. Botogan îi face semn de unde să aducă 

pahare şi vin. Romulus se execută, tot mai încântat, în 
timp ce Filica îl urmăreşte stupefiată.) 

FILICA: Vasăzică toată lumea face sport. 

BOTOGAN: Tovarásul inginer s-a înscris la călărie, 
întrebaţi-l pe Sorin. (Fi/icăi nu-i vine sá creadă.) 

FILICA (/uí Vătui;): Te ştiam la nautice. 

VĂTUI: Păi stai sá vezi: aseară după ce detei 
cronometrului gráunte, mă uit asa pe apă, se-ngâna cu 
noaptea. Văz nişte momâi cu nişte toroipane în mână, 
ce crezi că făceau? Dădeau să bată apa înspre deal, să- 
i întoarcă cursul. Mă, zic, ce faceţi acolo, v-aţi prostit? 
As, ei împingeau mai al naibii. Staţi, zic, măi oameni 
buni, că lacul ăsta al nostru e destul de mare, bărci 
avem, putem să umblăm toţi, să facem sport, şi eu mă 
prind că vă rămân. Ce, vreţi să daţi barajul peste cap? 
Păi dacă-l daţi, tot pe voi vă îneacă întâi. Că apa e 
strânsă şi ea cu o socoteală, să dea lumină. Şi uite aşa 
împingeau toată noaptea în sus, în pagubă! Vorbeau 
amestecat, frantuzeste, englezeşte... De unde sunteţi? 
— zic. — De la Yachting-Club, îmi răspund. Curios 
yachting, dandărătelea. Noi facem altfel sportul. (Lu; 
Remus.) Nu-i aşa, tovarăşe? 

TOTEA: Şi, până la urmă, cum a ieşit? Marche-arriere? 

VATUI: Păi ce, avuráti vreo scădere de debit în turbine? 

TOTEA: N-am avut. 

VATUI: Atunci de ce má mai întrebi? (Romulus a împărțit 
paharele la toți. Când a ajuns la Victorita, aceasta a 
început să plângă. Romulus a înghețat.) 

BOTOGAN: Ce e, Tito? (Victorita nu răspunde.) De ce 
plângi? Cum se luptă Vátui cu momâile? (Victorita 
zámbeste printre lacrimi, negând.) Spune-ne, că 
suntem între ai noştri. Hai, fato! 

FILICA: Victorita, ţi-a spus cineva vreun cuvânt rău? (Lui 
Romulus.) Tu? (Romulus e stingherit.) 

VICTORITA: Gata, mi-a trecut. (Cum toți aşteaptă o 
explicaţie.) Ştiţi, tovarăşă Filica, e întâia oară, de când 

sunt, că mă serveşte şi pe mine cineva. Ani de zile i-am 
servit pe toţi, în cooperativă, fiecare se uita să nu-l fur. 
Şi când mergeam la nunţi şi petreceri, la neamurile lui 
Dobrică, ne puneau, nu în capul mesei, ci să-i servim 
pe toţi, că eram pricepuţi, ziceau. Vorba proverbului: 
„Pe măgar la nuntă când îl pofteşte, acolo ori lemne, ori 
apă lipseşte!” Întâia oară când mă simt şi eu că-s invi- 
tată, din inimă, e acum. 

FILICA (ascunzându-şi confuzia): Îmi pare bine, Victorito! 
(O imbrátiseazá.) 

BOTOGAN (ridicând paharul): Atunci noroc şi voie bună! 
(Beau.) 

FILICA: Dar, de fapt, de ce ne-am adunat? (Romulus îi 
face semn sá nu-ntrebe.) 

BOTOGAN: Nu ţi-a spus tovarăşul inginer? Ca sá te auzim 
pe dumneata. 

REMUS (mirat): Ziceai că pentru săritura lui Silviu. 

BOTOGAN: Şi pentru asta, dacă vreţi. Motive avem 
destule. Totea a făcut un salt de doi metri înălţime! Re- 
mus a făcut altul măricel. 

MARIUCA (de /a fereastra de sus): Cât? 

BOTOGAN (zâmbind): Nu-i în centimetri, továrásico, e un 
salt calitativ. Azi-mâine ajunge până la tine acolo. 
(Măriuca se retrage ruşinată.) Şi toţi tovarásii de aici au 
săltat. Ba şi natura a săltat, că s-a apucat tovarása 
Filica să transforme copacii dimprejur. 

ROMULUS: Mai bine zi că te-ai apucat dumneata să 
transformi ceea ce ştiam, până acum, că e structural 
netransformabil. 

BOTOGAN: Apoi vezi, aici e greşeala. Cine crede serios în 
filozofia noastră ştie că poate schimba şi firea lui 
proprie, de om. Debitul hidrocentralei Runcu 3 are 
oarecare margini, bată-l sfinţii, dar al nostru nu; şi iacă 
unde e răzbunarea omului, că el poate creşte mult 
peste maşină, şi în toate părţile. C-a zis tovarăşa Filica: 
nu-s învăţătoare, să fiu cântăreaţă. Ba să fii si una şi 

alta şi încă o mie, asta-i umanism de tip socialist. Nu 
sări tu? Lasă că săr eu. Nu canti tu? Mai avem o sută, 
deşi ca peria! De ce să ascundem ce avem, să ţinem în 


noi? Ce-i viaţa interioară? Îi viaţa trasă dinafară 
înăuntru, nu-i altceva. De ce o tragi înăuntru? Ca s-o 
ascunzi, s-o aperi. Bine faci! — dacă afară ai duşmani, 


ori străini neíntelegátori, ori proşti. Dar dacă ai prieteni, 
oameni crescuţi ca tine şi cât tine, ce ai de ţinut? Dă-le 
şi altora, să sporeşti cu ei. lacă, la noi aici fiecare are 
un gând de schimbare, pe care îl ţine ascuns, ca 
scamatorii. Tovarăşa Paulina ne propune să aducem aici 
un şantier geologic, să vină oameni mai mulţi, să 
înceapă o forfotă. 

PAULINA: Când am propus? Nu-mi amintesc. 

BOTOGAN: In gând. N-ai propus cu vorbe. Dar tot strângi 
la pietre să dai peste vreo rocă bună de exploatat, să 
chemi şantierul. 

FILICA (mai încet Paulinei): Ce-a fost „el”? 

BOTOGAN (care aude tot, Filicii): Mineralog urma să fie. 
Tovarásul Dobrică propune să facem la Coada Tapului 
cabană turistică. 

DOBRICĂ (picat chiar în clipa asta, şi-a scos halatul de 
lucru şi a rămas în haine de gală. E surprins): Da. 
Vream să-ţi spun mâine. 

BOTOGAN: Cu ocazia asta vin oameni, se întâlnesc. Şi 
Aurică ar vrea să-şi ospăteze şi fraţii lui, aşa-i? 

DOBRICA: Să-i văd şi eu pe toţi o dată, la mine, să mă 
plătesc de ei. (E bucuros că a fost înțeles.) 

BOTOGAN: Şi tovarăşul inginer tine ascunsă în el o 
ambiţie de schimbare. O ştim care e: să automatizeze 
centrala şi să poată pleca. 

ROMULUS: E inevitabil. E pe linia progresului. 

BOTOGAN: Nu zic altfel. Schimbarea e bună. E dialectică. 
E viaţă! Şi să vină alţi oameni aici: geologi, turişti, e 
bine! Şi propunerile sunt juste, toate! Dar, tovarăşi, 
înainte să ne gândim la o schimbare, hai să ne gândim, 

nu putem crea oare o lume aici, pe locul ásta? Nu? Cu 
cáti suntem noi si puterile care le avem? Nu putem 
micsora pretul de cost al fericirii noastre? Sá facem un 
fel de viatá care sá fie a dracului de pliná. 

MARIUCA (de sus): Tovaráse Botogan! A comunicat de la 
spital... (Rumoare între oameni.) 

BOTOGAN (gátuit): Ca să merite să te scoli vesel 
dimineaţa... 

MARIUCA: Tovaráse Botogan! A comunicat de la spital 
(linişte sinistră) că operaţia (suav, încet) a reuşit! 

BOTOGAN: Ca să merite să deschizi gura si să vorbeşti cu 
celălalt (vibrând de emoție), să-ţi deschizi sufletul, să-l 
faci să te inteleagá!? (Măriucăi.) Am priceput, tovarăşă, 
mulţumesc. (Tace epuizat.) 

TOTEA: Acum, dacă nu esti un fariseu, îmbrăţişează-ţi 
oamenii, nu te mai tine tare! (Se repede să-/ îm- 
brátiseze. Botogan mai îmbrățișează pe Romulus. 
Ceilalţi îl apucă de mână.) 

BOTOGAN (expansiv): Tovarási! 

REMUS (zâmbind): Ne-ai promis c-o sá auzim vocea ei, 
nea Comane, când colo o auzim mereu pe a dumitale. 
BOTOGAN (vese): Asa sunt seratele la cluburi: întâi 

conferinţa şi pe urmă program artistic. 

REMUS: Am şi eu două lucruri de spus. 

BOTOGAN: Ai cuvântul. 

REMUS: Sper că n-aţi închis campania de strângere a 
fierului vechi. Mai era ceva de dat... (Scoate insigna şi 
i-o predă lui Botogan.) La Reşiţa cu ea! Pentru punctul 
doi mi-ar trebui o lumină mai poetică. 

ROMULUS: O s-o comandăm imediat (Lumina devine mai 
poetică.) 

BOTOGAN: O să aducem foarte curând cei mai buni 
sculptori să ne facă basoreliefuri. (Se aşterne peste zid 
un basorelief.) 

PAULINA: Atunci o sá aprindem torţe. (Se instalează 
câteva torte aprinse.) 

TOTEA: O sá facem sá fâlfâie steaguri. (Se fixează pe 
acoperiş o flamuri.) 

DOBRICA: O să construim un havuz. (Se aduce un havuz.) 

VĂTUI: Cu statui de piatră care vor învia seara. (Patru- 
cinci balerine dansează în jurul havuzului.) 

ROMULUS (Filicá: Unde a rămas Escurialul tău? 

FILICA (cald): Unde sunt „divagaţiile” tale neeconomice, 
risipitorule? 

ROMULUS: i-am spus că totdeauna am extras din vise 
partea concretă, omenească: şi pe asta o avem. (Arată 
spre ea.) 


(Remus se apropie de zidul Hidrocentralei şi pune 
piciorul pe scara de incendiu. De sus, Măriuca, în halat de 
lucru, — Julietă modernă, — îl priveşte cu înfrigurare. 
Tortele, steagul, lumina, havuzul, cu dansatoarele îm- 
pietrite, dau întregii scene o atmosferă mirifică, de basm.) 


REMUS: Nu ştiu exact ce a rostit Romeo. Nu l-am citit, am 
văzut numai baletul la cinematograf. Dar simt că am 
destule vorbe ale mele ca să mă adresez ţie; dacă nu 
sunt destule, am să scot din pământ şi din cer altele. Tu 
nu figurai câtuşi de puţin în programul artistic al 
clubului. Şi mai puţin în acela al vieţii mele. Ştiu perfect 
de bine, sunt om modem, că nu eşti mai frumoasă 
decât soarele, nici mai albă ca luna. De aceea (e 
emoționat) mi se pare teribil de curios, după ce am 
trecut prin zece ţări, că viu să tremur lângă această 
scară şi să-ţi spun: copilă, fá-mi loc între gândurile tale 
cele mai curate. lar dacă (mai timid) ai consimti să-mi 
întinzi mina, să mi-o pui pe frunte, Măriucă, ar fi o cu- 
nună cum n-am dobândit niciodată până acum. 
(Măriuca se retrage de la fereastră.) 

BOTOGAN: Cred şi eu. E o mână care trimite energie până 
la Sighet... Te-ar electriza. (Filicái.) Ei, şi acum, 
tovarăşă, curaj! Închipuie-ţi că ai avea în faţă o sală cu 


89 


Paul Everac 


public. 


(Arată spre public. Filica e intimidata. O scurtă pauză. 
Măriuca a coborât, ţi-a scos halatul şi a rămas într-o 
rochie albă. S-a dus să se aşeze lângă Remus. Copiii s-au 
întors de la joacă. loana s-a cuibărit în brațele lui Romulus 
şi Sorin la Vátul.) 


REMUS (cu o extremă gingăşie, Măriucăi): Pot să mă 
autoservesc? (/i ia mâna.) 
FILICA: Mi-ajutati şi voi. (Botogan aprobă. Cântă.) 


„Somnoroase păsărele 

Pe la cuiburi se adună, 

Se ascund prin rămurele. 
Noapte bună”. 


TOTI: 
Noapte bună. 


(Atunci, Totea scoate din buzunar un fluier şi, într-un 
contrapunct destul de complicat dar foarte armonic, se 
împleteşte cu Paulina, care atacă strofa a doua cu o voce 
mai frumoasă decât a Filicăi.) 


PAULINA: 
„Doar Izvoarele suspină 
Pe când codrul negru tace 
Dorm şi florile-n grădină, 
Dormi în pace”. 


TOTI: 
Dormi în pace. 


BOTOGAN (în şoaptă, Filicăi, arătându-i transformatorul): 
Nu-i mai bine aici decât acolo? (Filica dá din cap 

înfrigurată.) 


(Strofa a treia e cântată de Filica şi Paulina pe două 
voci, cu acompaniament de fluier.) 


FILICA şi PAULINA: 
„Trece lebăda pe ape 
Printre trestii să se culce 
Fie-ti îngerii aproape. 
Somnul dulce”. 


TOTI: 
Somnul dulce. 


BOTOGAN (fericit, cu voce joasă): Şi tovarăşul nostru 
Eminescu s-a desfăşurat la nivel mondial! 


(Strofa ultimă e cântată pe patru voci.) 


TOŢI: 

„Peste a nopţii feerie 
Se ridică mândra lună. 
Totu-i vis şi armonie...” 


(În această clipă, un răget îndepărtat de măgar întrerupe 
cântecul, care a devenit prea elegiac.) 


ROMULUS (adresându-se măgarului): Taci tu, Costache! 

TOTI (învese/iţi): Totu-i vis şi armonie... 

COSTACHE (apărând la rampă, către public): Noapte 
bună! 

TOŢI (către public): Noapte bună! 

---- CORTINA ---- 


Bálcesti, septembrie 1961 

